Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για τη θέσπιση ολοκληρωμένου προγράμματος δράσης στον τομέα της δια βίου μάθησης {SEK(2004) 971}

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγη

1.1. Το Μάρτιο του 2004 η Επιτροπή εξέδωσε ανακοίνωση με τίτλο «Η νέα γενιά κοινοτικών προγραμμάτων εκπαίδευσης και κατάρτισης μετά το 2006" [1] («η προηγούμενη ανακοίνωση»), που αποτελεί συνέχεια της ανακοίνωσης του Φεβρουαρίου με τίτλο «Προκλήσεις πολιτικής και δημοσιονομικά μέσα για την περίοδο 2007-2013" [2]. Στην ανακοίνωση αυτή η Επιτροπή δηλώνει την πρόθεσή της να προτείνει ένα ολοκληρωμένο πρόγραμμα δια βίου μάθησης, στο οποίο θα ενσωματώνεται το σύνολο των υφιστάμενων προγραμμάτων εκπαίδευσης και κατάρτισης. Το εν λόγω πρόγραμμα θεσπίζεται στο σχέδιο απόφασης που προσαρτάται στην παρούσα αιτιολογική έκθεση.

[1] COM (2004) 156 τελικό.

[2] COM (2004) 101

1.2. Το ολοκληρωμένο πρόγραμμα δια βίου μάθησης βασίζεται στα τρέχοντα προγράμματα Socrates και Leonardo da Vinci, στο πρόγραμμα eLearning, στην πρωτοβουλία Europass, και στις διάφορες δράσεις που χρηματοδοτούνται μέσω του κοινοτικού προγράμματος δράσης με σκοπό την προώθηση των φορέων που δραστηριοποιούνται σε ευρωπαϊκό επίπεδο και τη στήριξη ειδικών δραστηριοτήτων στους τομείς της εκπαίδευσης και της κατάρτισης. Επιπλέον, το 2009 θα πρέπει να ενσωματωθεί στο ολοκληρωμένο πρόγραμμα, ως πρόσθετο πρόγραμμα, το πρόγραμμα Erasmus Mundus που μόλις ξεκίνησε και θα εφαρμόζεται έως το 2008.

1.3. Όπως τονίζεται στην προηγούμενη ανακοίνωση, τέσσερις ήταν κυρίως οι παράγοντες που οδήγησαν στην εν λόγω αναδιάρθρωση:

- οι αλλαγές που έχουν συντελεστεί σε ολόκληρη την ΕΕ βάσει των οποίων τα συστήματα εκπαίδευσης και κατάρτισης ολοκληρώνονται όλο και περισσότερο σε ένα πλαίσιο δια βίου μάθησης, προκειμένου να ανταποκρίνονται στις νέες προκλήσεις της κοινωνίας της γνώσης και στις δημογραφικές μεταβολές,

- η αυξανόμενη σημασία της εκπαίδευσης και κατάρτισης για τη δημιουργία μίας ανταγωνιστικής και δυναμικής οικονομίας της γνώσης στην Ευρώπη και για την ενίσχυση της ικανότητας προσαρμογής στις αλλαγές, κυρίως στο πλαίσιο της συνέχειας που δόθηκε στο Ευρωπαϊκό Συμβούλιο της Λισσαβώνας το 2000, με τις διαδικασίες της Μπολόνιας και της Κοπεγχάγης, καθώς και για την προώθηση της συνοδευτικής πολιτικής που αναπτύχθηκε σε ευρωπαϊκό επίπεδο μετά την έναρξη των τρεχόντων προγραμμάτων Socrates και Leonardo da Vinci,

- η ανάγκη ενίσχυσης των ισχυρών σημείων των προγραμμάτων και της αντιμετώπισης των ασυνεχειών και της έλλειψης συνέργιας που οφείλονται στο σημερινό κατακερματισμένο σχεδιασμό των προγραμμάτων όπως προκύπτει από τις ενδιάμεσες αξιολογήσεις των προγραμμάτων και από το δημόσιο διάλογο που πραγματοποιήθηκε σχετικά με τις εναλλακτικές δυνατότητες της νέας γενιάς προγραμμάτων, και

- η ανάγκη απλούστευσης και εξορθολογισμού των κοινοτικών νομοθετικών μέσων με τη δημιουργία ενός ολοκληρωμένου πλαισίου εντός του οποίου θα είναι δυνατή η χρηματοδότηση ενός ευρέος φάσματος δραστηριοτήτων.

Στο υπόλοιπο μέρος της παρούσας αιτιολογικής έκθεσης περιγράφονται οι θεμελιώδεις αρχές πάνω στις οποίες βασίζεται η πρόταση της Επιτροπής, εξηγούνται τα βασικά χαρακτηριστικά του σχεδίου απόφασης και καθορίζεται ο τρόπος τήρησης των αρχών της επικουρικότητας και αναλογικότητας.

2. Μελλοντικεσ προοπτικες

Με τα προγράμματα εκπαίδευσης και κατάρτισης που εφαρμόζει, η Ένωση έρχεται εγγύτερα στους πολίτες της - καμία άλλη κοινοτική δραστηριότητα δεν αγγίζει τόσο πολλούς ανθρώπους με τόσο άμεσο τρόπο κάθε χρόνο. Τα προγράμματά της αυτά υποστηρίζουν, επίσης, τον εκσυγχρονισμό των συστημάτων εκπαίδευσης και κατάρτισης της Ένωσης και παρέχουν κίνητρα στους πολίτες να βελτιώσουν την επαγγελματική πρακτική τους: με λίγα λόγια, βοηθούν την Ένωση στο σύνολό της να επιτύχει τους στόχους της Λισσαβώνας. Η Επιτροπή, κατά συνέπεια, προτείνει τις ακόλουθες αλλαγές στα υφιστάμενα προγράμματα.

2.1. Ολοκληρωμένο πρόγραμμα εκπαίδευσης και κατάρτισης

Tο ολοκληρωμένο πρόγραμμα θα περιλαμβάνει τέσσερα ειδικά προγράμματα: το πρόγραμμα Comenius, για γενικές εκπαιδευτικές δραστηριότητες που αφορούν τα σχολεία έως και το δεύτερο κύκλο της δευτεροβάθμιας εκπαίδευσης. το πρόγραμμα Erasmus, για εκπαιδευτικές δραστηριότητες και δραστηριότητες προηγμένης κατάρτισης σε επίπεδο τριτοβάθμιας εκπαίδευσης. το πρόγραμμα Leonardo da Vinci, για όλες τις άλλες πτυχές της επαγγελματικής εκπαίδευσης και κατάρτισης και το πρόγραμμα Grundtvig, για την εκπαίδευση ενηλίκων. Επιπλέον, η πρόταση περιλαμβάνει ένα «εγκάρσιο» πρόγραμμα που ενσωματώνει τέσσερις βασικές δραστηριότητες, προκειμένου να καλύπτονται τα θέματα πολιτικής που περιγράφονται παραπάνω, να υπάρχει πρόβλεψη για δραστηριότητες εκμάθησης γλωσσών και δραστηριότητες που αφορούν τις ΤΠΕ οσάκις αυτές δεν περιλαμβάνονται στα ειδικά προγράμματα και να διασφαλίζεται μια ουσιαστικότερη προσπάθεια διάδοσης. Η πρόταση προβλέπει, επίσης, το πρόγράμμα Jean Monnet για τη στήριξη δράσεων που αφορούν την ευρωπαϊκή ολοκλήρωση και τα ευρωπαϊκά ιδρύματα και ενώσεις στους τομείς της εκπαίδευσης και της κατάρτισης.

Η ολοκληρωμένη προσέγγιση έχει σχεδιαστεί με γνώμονα, αφενός, τη διασφάλιση της απαραίτητης συνέχειας με την εμπειρία του παρελθόντος και για το λόγο αυτό η δομή της βασίζεται στα κύρια είδη εκπαίδευσης και κατάρτισης που παρέχονται σε όλα τα κράτη μέλη και στη διατήρηση των καθιερωμένων ονομασιών των προγραμμάτων, και αφετέρου την ενίσχυση της συνοχής και της συνέργιας μεταξύ όλων των συστατικών στοιχείων της, ώστε να καθίσταται δυνατή η όσο το δυνατό αποτελεσματικότερη στήριξη ενός ευρύτερου και πιο ευέλικτου φάσματος δράσεων. Για το σκοπό αυτό, το ολοκληρωμένο πρόγραμμα θα περιλαμβάνει δράσεις και διαδικασίες που θα είναι κοινές σε όλα τα μέρη του, και μία ενιαία επιτροπή προγράμματος που θα διασφαλίζει τη συνολική συνοχή.

2.2. Ουσιαστικότερο πρόγραμμα

Η αποτελεσματικότητα και η προστιθέμενη αξία των ευρωπαϊκών προγραμμάτων συνεργασίας στον τομέα της εκπαίδευσης και κατάρτισης έχει αποδειχθεί με διάφορους τρόπους. Τα προγράμματα αποτελούν μέσο για τη διάδοση της καινοτομίας και των ορθών πρακτικών που διαφορετικά θα παρέμεναν μέσα στα στενά όρια των εθνικών συνόρων. Η δράση κινητικότητας έχει σαφή και θετικό αντίκτυπο όχι μόνο για τα άτομα που συμμετέχουν σε αυτήν αλλά και για τα ιδρύματα που σχετίζονται με αυτά. Τα είδη ευρωπαϊκής συνεργασίας που προωθούνται από τα προγράμματα συμβάλλουν στον εκσυγχρονισμό και στη βελτίωση των συστημάτων εκπαίδευσης και κατάρτισης σε ολόκληρη την Ένωση.

Λόγω της ευρείας αποδοχής της αξίας των προγραμμάτων και των νέων προκλήσεων με βάση τους στόχους της Λισσαβώνας, η Επιτροπή καταλήγει στο συμπέρασμα ότι το νέο ολοκληρωμένο πρόγραμμα για την εκπαίδευση και την κατάρτιση πρέπει να στοχεύει σε ουσιαστική αύξηση του όγκου και της αποτελεσματικότητάς του έναντι των προγενέστερων προγραμμάτων.

Η Επιτροπή αναθεώρησε τους ποσοτικούς στόχους που καθορίζονταν στην προηγούμενη ανακοίνωση, με βάση τα νέα κονδύλια που προτείνει τώρα στις αναλυτικές δημοσιονομικές προοπτικές για το διάστημα 2007 έως 2013. Οι στόχοι αυτοί είναι:

- συμμετοχή ενός στους είκοσι μαθητές στις δράσεις Comenius στο διάστημα 2007-2013.

- 3 εκατομμύρια φοιτητές Erasmus έως το 2011.

- 150.000 περίοδοι άσκησης Leonardo έως το 2013.

- 25.000 δράσεις κινητικότητας Grundtvig έως το 2013.

Η Επιτροπή θεωρεί ότι οι φιλόδοξοι αυτοί στόχοι μπορούν να συμβάλουν σημαντικά στο να αναδειχθεί το νέο πρόγραμμα σε κατάλληλο μέσο για τη στήριξη της επίτευξης της πλέον ανταγωνιστικής και δυναμικής οικονομίας της γνώσης έως το 2010.

Ο προϋπολογισμός θα πρέπει να αυξηθεί αναλόγως. το ποσό που προτείνεται, ενδεικτικά, ορίζεται σε 13,620 δισεκατομμύρια EUR για τα 7 έτη ισχύος του προγράμματος.

2.3. Aπλούστερο πρόγραμμα

Τόσο οι συμμετέχοντες στο δημόσιο διάλογο όσο και τα κράτη μέλη, οι εθνικές μονάδες συντονισμού και η ίδια η Επιτροπή άσκησαν πίεση για απλούστερο και πιο ευέλικτο πρόγραμμα. Πρέπει να σημειωθεί ότι σε ορισμένες περιπτώσεις οι δράσεις που προβλέπονται στην παρούσα πρόταση θα συνεχιστούν έως το 2013. και ότι τα σχέδια που θα εγκριθούν το εν λόγω έτος δεν θα έχουν ολοκληρωθεί πριν από τα τέλη του 2016. Για το λόγο αυτό η προτεινόμενη απόφαση περιλαμβάνει μόνο τις διατάξεις εκείνες που αφορούν θέματα λειτουργίας τα οποία είναι σημαντικό να καθορίζονται στη νομοθεσία.

Ωστόσο, η απλούστευση απαιτεί κάτι περισσότερο από καλές προθέσεις: απαιτεί την ύπαρξη κατάλληλου νομοθετικού περιβάλλοντος και σε αντίθετη περίπτωση είναι απαραίτητη η εισαγωγή των απαραίτητων νομοθετικών παρεκκλίσεων. Πιο συγκεκριμένα, τούτο συνεπάγεται τη θέσπιση στοχοθετημένων παρεκκλίσεων από τους κανόνες εκτέλεσης του δημοσιονομικού κανονισμού. Η κατευθυντήρια αρχή είναι η αναλογικότητα: οι διοικητικές και λογιστικές απαιτήσεις πρέπει να είναι ανάλογες προς το μέγεθος της επιχορήγησης. Για το σκοπό αυτό απαιτείται περαιτέρω εξέταση, ιδίως των ακόλουθων τομέων:

- Μεγαλύτερη χρήση όλων των επιχορηγήσεων με πάγια χρέωση (flat-rate grants) και των κλιμάκων μοναδιαίου κόστους.

- Απλούστευση των εντύπων υποψηφιότητας και των συμβάσεων.

- Επέκταση της συγχρηματοδότησης μέσω συνεισφορών σε είδος, και περιορισμός των λογιστικών υποχρεώσεων των δικαιούχων στις περιπτώσεις αυτές.

- Απλουστευμένη τεκμηρίωση για τη χρηματοοικονομική και επιχειρησιακή ικανότητα των δικαιούχων.

Οι απλουστεύσεις αυτές αποτελούν απαραίτητη προϋπόθεση για την επίτευξη των στόχων της απόφασης. Για το λόγο αυτό η Επιτροπή θα παρουσιάσει σε εύθετο χρόνο ενδεδειγμένες παρεκκλίσεις από τους δημοσιονομικούς κανονισμούς είτε απευθείας μέσω τροποποιήσεων των εκτελεστικών κανόνων είτε μέσω της τροποποίησης της παρούσας πρότασης ώστε να ενσωματωθούν στοχοθετημένες παρεκκλίσεις ειδικά για το εν λόγω πρόγραμμα.

2.4. Πιο αποκεντρωμένο πρόγραμμα

Η Επιτροπή προτείνει την ανάθεση της διαχείρισης περισσότερων δραστηριοτήτων σε εθνικό επίπεδο, μέσω του δικτύου των εθνικών μονάδων συντονισμού. Οι λόγοι που συνηγορούν στη λύση αυτή είναι η κατανόηση του εθνικού πλαισίου και των αναγκών προτεραιότητας και η ικανότητα δημιουργίας φιλικότερου περιβάλλοντος.

Η Επιτροπή θεωρεί κατάλληλη την ανάθεση της διαχείρισης των δράσεων στις εθνικές μονάδες συντονισμού οσάκις πληρούται μία ή περισσότερες από τις ακόλουθες προϋποθέσεις:

- Υπάρχει δυνατότητα καθιέρωσης μίας αντικειμενικής μεθόδου κατανομής των δημοσιονομικών πόρων μεταξύ κρατών μελών η οποία να αντικατοπτρίζει το ρυθμό εμφάνισης της δραστηριότητας.

- Πρόκειται για δράσεις μικρής κλίμακας ή δράσεις οι οποίες απευθύνονται σε φυσικά πρόσωπα με αποτέλεσμα να μη διασφαλίζεται η ολοκληρωμένη επιλογή σε ευρωπαϊκό επίπεδο.

- Οι δράσεις αφορούν ειδικές ανάγκες των επιμέρους κρατών μελών.

Για το λόγο αυτό στο σχέδιο απόφασης προτείνεται να γίνεται η διαχείριση των ακόλουθων δραστηριοτήτων μέσω των εθνικών μονάδων συντονισμού: κινητικότητα, συμπράξεις μικρής κλίμακας μεταξύ ιδρυμάτων, μεταφορά καινοτόμων σχεδίων στον τομέα της επαγγελματικής εκπαίδευσης και κατάρτισης, και ορισμένες εργασίες για τη διάδοση και αξιοποίηση των αποτελεσμάτων. Στο τμήμα 3 του δημοσιονομικού δελτίου εξηγούνται αναλυτικότερα οι αρχές στις οποίες βασίζεται η επιλογή των μεθόδων διαχείρισης που προτείνονται για το πρόγραμμα.

3. Δομη της προτασησ προγραμματοσ

3.1. Τίτλος 1: Γενικές διατάξεις

Με τα άρθρα 1 και 2 θεσπίζονται οι γενικοί και ειδικοί στόχοι για το ολοκληρωμένο πρόγραμμα και τα ειδικά προγράμματα που περιλαμβάνονται σε αυτό. Οι στόχοι αυτοί συμπληρώνονται από επιχειρησιακούς στόχους για κάθε ειδικό πρόγραμμα που καθορίζονται στα διάφορα κεφάλαια του τίτλου 2.

Με το άρθρο 5 καθορίζονται οι γενικές δράσεις που εμπεριέχονται στο ολοκληρωμένο πρόγραμμα. Πρόκειται για ένα μέτρο που σκοπό έχει να μεγιστοποιήσει την απλούστευση και την ευελιξία. Στο παράρτημα καθορίζονται οι δράσεις των οποίων τη διαχείριση θα αναλάβει η Επιτροπή καθώς και εκείνες των οποίων τη διαχείριση θα αναλάβουν οι εθνικές μονάδες συντονισμού.

Στο άρθρο 6 καθορίζονται τα καθήκοντα της Επιτροπής και των κρατών μελών, ιδίως σε σχέση με τη συγκρότηση και λειτουργία των εθνικών μονάδων συντονισμού με βάση τις απαιτήσεις του δημοσιονομικού κανονισμού.

Με το άρθρο 7 επιτρέπεται η επέκταση της συμμετοχής στο πρόγραμμα της Ελβετίας και των χωρών των Δυτικών Βαλκανίων.

Στο άρθρο 10 προβλέπεται η συγκρότηση επιτροπής για το ολοκληρωμένο πρόγραμμα που θα συνέρχεται υπό διάφορες συνθέσεις ανάλογα με το εξεταζόμενο θέμα. Η Επιτροπή θεωρεί αναγκαία την ύπαρξη πέντε διαφορετικών συνθέσεων: μία που θα καλύπτει το ολοκληρωμένο πρόγραμμα συνολικά, το εγκάρσιο πρόγραμμα και το πρόγραμμα Jean Monnet. και τέσσερις άλλες που θα καλύπτουν τα προγράμματα Comenius, Erasmus, Leonardo da Vinci and Grundtvig. Στο άρθρο 9 προβλέπεται ότι, σύμφωνα με την προτεινόμενη απόφαση επιτροπολογίας, ο ρόλος της επιτροπής στη διαδικασία επιλογής θα εστιάζεται στη διαδικασία, στα κριτήρια και στον προϋπολογισμό, αλλά όχι στην επιλογή των επιμέρους σχεδίων.

Στο άρθρο 15 προβλέπεται χρηματοδότηση ύψους 13,620 δισεκατομμυρίων EUR. Λεπτομέρειες περιέχονται στο τμήμα Β.8 του παραρτήματος. Τα ελάχιστα αριθμητικά στοιχεία που καθορίζονται στο τμήμα αυτό μπορούν να μεταβάλλονται από την Επιτροπή σε συμφωνία με την επιτροπή που συμμετέχει στη διαδικασία διαχείρισης. Το εν λόγω άρθρο επιτρέπει, επίσης, τη διάθεση ανώτατου ποσοστού 1% για τη στήριξη της συμμετοχής εταίρων από μη συμμετέχουσες χώρες σε σύμπραξη και σε δραστηριότητες σχεδίων και δικτύων στο πλαίσιο του προγράμματος.

3.2. Τίτλος 2, Κεφάλαια 1 έως 4: προγράμματα Comenius, Erasmus, Leonardo da Vinci και Grundtvig

Tα τέσσερα τομεακά προγράμματα, Comenius, Erasmus, Leonardo da Vinci και Grundtvig, διαρθρώνονται όλα κατά τον ίδιο τρόπο.

Η κατανομή των δραστηριοτήτων μεταξύ των τεσσάρων τομεακών προγραμμάτων διαφέρει λίγο από τα τρέχοντα προγράμματα. η σημαντικότερη αλλαγή έγκειται στη μεταφορά της τριτοβάθμιας επαγγελματικής κατάρτισης από το πρόγραμμα Leonardo στο πρόγραμμα Erasmus.

Για κάθε τομεακό πρόγραμμα, η απόφαση προσδιορίζει ποιες από τις γενικές δράσεις που ορίζονται στο άρθρο 5 είναι διαθέσιμες και καθορίζει παραδείγματα των κύριων μορφών που μπορούν να λάβουν οι δράσεις αυτές στο πλαίσιο των ειδικών προγραμμάτων. Στο νομοθετικό κείμενο περιλαμβάνονται μόνο οι ουσιαστικές λεπτομέρειες. οι τρόποι εφαρμογής των γενικών δράσεων κάθε προγράμματος που περιγράφονται στην απόφαση δεν είναι εξαντλητικοί και επιτρέπεται, εφόσον υπάρξει ανάγκη, η ανάπτυξη και άλλων τρόπων εφαρμογής ύστερα από διαβούλευση με την επιτροπή.

Όλες οι δράσεις επιτρέπουν την ενσωμάτωση στοιχείων ("mainstreaming") που άπτονται των γλωσσών ή των νέων τεχνολογιών. Οι δράσεις Comenius περιλαμβάνουν δραστηριότητες αδελφοποίησης σχολείων που μέχρι τώρα στηρίζονταν από το πρόγραμμα eLearning. Οι δράσεις Erasmus που περιλαμβάνουν πλέον την τριτοβάθμια επαγγελματική κατάρτιση προβλέπουν περιόδους άσκησης φοιτητών τριτοβάθμιας εκπαίδευσης σε επιχειρήσεις (προηγουμένως υπάγονταν στο πρόγραμμα Leonardo da Vinci) καθώς και ειδικές ρυθμίσεις κινητικότητας για φοιτητές στο πλαίσιο προγραμμάτων κοινών Masters.

Στο πρόγραμμα Leonardo da Vinci, οι δράσεις των σχεδίων επανασχεδιάστηκαν υπό το φως της ενδιάμεσης αξιολόγησης. Η διαχείριση των σχεδίων θα γίνεται κατά κύριο λόγο μέσω των εθνικών μονάδων συντονισμού και τα σχέδια θα επικεντρώνονται κυρίως στη μεταφορά καινοτομίας από τη μία χώρα στην άλλη. Μία νέα δράση για τις συμπράξεις θα αποτελείται από σχέδια μικρής κλίμακας ώστε να είναι δυνατή η συνεργασία μεταξύ ιδρυμάτων κατάρτισης σε θέματα αμοιβαίου ενδιαφέροντος. Ενισχύθηκε σημαντικά η δράση δικτύων που στηρίζει την εξέταση σε ευρωπαϊκό επίπεδο καίριων θεμάτων που αφορούν τον τομέα της επαγγελματικής κατάρτισης .

Στο πλαίσιο του προγράμματος Grundtvig, προτείνονται νέες δράσεις κινητικότητας για τη στήριξη της κινητικότητας των ενηλίκων μαθητών, των ανταλλαγών προσωπικού, των ευρωπαϊκών περιόδων άσκησης επιπλέον της κινητικότητας των υπευθύνων κατάρτισης ενηλίκων (η τρέχουσα δράση Grundtvig του προγράμματος Socrates περιορίζεται σχεδόν αποκλειστικά στην τελευταία περίπτωση).

3.3. Tίτλος 2, Κεφάλαιο 5: Το Εγκάρσιο Πρόγραμμα

Tο εγκάρσιο πρόγραμμα αποτελεί μία από τις σημαντικότερες καινοτομίες του ολοκληρωμένου προγράμματος. Προσφέρει στην Επιτροπή ένα αποτελεσματικότερο μέσο για την προώθηση δραστηριοτήτων που καλύπτουν δύο ή περισσότερους «παραδοσιακούς» τομείς δραστηριότητας, κυρίως μέσω των τομεακών προγραμμάτων.

Tο εγκάρσιο πρόγραμμα υποδιαιρείται σε τέσσερις βασικές δραστηριότητες.

Η βασική δραστηριότητα 1 αποτελεί στην παρούσα πρόταση προγράμματος μία μάλλον νέα δραστηριότητα που επικεντρώνεται στην ανάπτυξη πολιτικής. Περιλαμβάνει μία σειρά υφιστάμενες δράσεις όπως Arion, επισκέψεις του Cedefop, το δίκτυο Ευρυδίκη κλπ και τις στοχοθετεί αποτελεσματικότερα σε θέματα πολιτικής που έχουν γενικότερη σημασία για την Κοινότητα. Προσθέτει δε νέα σχέδια, δίκτυα και δράσεις παρατήρησης και ανάλυσης για τη δημιουργία ενός νέου μηχανισμού που θα βοηθήσει την Ένωση να ανταποκριθεί στις απαιτήσεις που της τίθενται σε επίπεδο πολιτικής.

Η βασική δραστηριότητα 2 συμπληρώνει τη «γενική» δράση γλωσσικών θεμάτων στα τομεακά προγράμματα. Είναι απαραίτητη η ανάπτυξη μίας εγκάρσιας δράσης που θα περιλαμβάνει για παράδειγμα πολυμερή σχέδια με στόχο την ανάπτυξη υλικού εκμάθησης γλωσσών και εργαλείων αξιολόγησης, δικτύων των κυριοτέρων εμπλεκομένων μερών, πολύγλωσσων διαδικτυακών πυλών και εκστρατειών ευαισθητοποίησης.

Η βασική δραστηριότητα 3 επικεντρώνεται στον πειραματισμό της γενίκευσης καινοτόμων προσεγγίσεων στη διδασκαλία και τη μάθηση (e-learning) όσον αφορά τη νέα παιδαγωγική, τις μονάδες συντονισμού, τις τεχνολογίες και το περιεχόμενο.

Η βασική δραστηριότητα 4 είναι μία νέα δραστηριότητα που αποσκοπεί στην αξιοποίηση και στη μεταφορά των επιτυχών αποτελεσμάτων των σχεδίων σε εκπαιδευτικά συστήματα και συστήματα επαγγελματικής κατάρτισης σε κοινοτικό, εθνικό, περιφερειακό και τομεακό επίπεδο. Τη διαχείριση των σχεδίων μπορεί να αναλάβει η Επιτροπή ή οι εθνικές μονάδες συντονισμού.

3.4. Tίτλος 2, Κεφάλαιο Έξι: το πρόγραμμα Jean Monnet

Το πρόγραμμα Jean Monnet στοχεύει στην ευρωπαϊκή ολοκλήρωση του ακαδημαϊκού τομέα και στην παροχή της απαραίτητης στήριξης στα ιδρύματα και στις ενώσεις που δραστηριοποιούνται στον τομέα της εκπαίδευσης και της κατάρτισης σε ευρωπαϊκό επίπεδο.

Ο κατάλογος των ιδρυμάτων τα οποία προτείνει η Επιτροπή να στηρίξει άμεσα στο πλάισιο του εν λόγω προγράμματος περιορίζεται σε τέσσερα ιδρύματα τα οποία περιλαμβάνονται στο υφιστάμενο κοινοτικό πρόγραμμα δράσης για την προώθηση των φορέων που δραστηριοποιούνται σε ευρωπαϊκό επίπεδο και για τη στήριξη ειδικών δραστηριοτήτων στους τομείς της εκπαίδευσης και κατάρτισης. Στα τέσσερα αυτά ιδρύματα μπορούν να διατίθενται επιχορηγήσεις λειτουργίας υπό την προϋπόθεση ότι πληρούνται όλες οι απαιτήσεις του δημοσιονομικού κανονισμού. Όπως ορίζεται στα άρθρα 2 παράγραφος 3 εδάφιο γ) και 42 παράγραφος 3 της παρούσας πρότασης, ο καθορισμός των τεσσάρων αυτών δικαιούχων δεν εμποδίζει την παροχή στήριξης και σε άλλα ιδρύματα, όπως είναι αναγνωρισμένα κέντρα αριστείας που δραστηριοποιούνται σε ευρωπαϊκό επίπεδο, τα οποία δύνανται να λάβουν επιχορηγήσεις λειτουργίας στο πλαίσιο της εν λόγω δράσης, μέσω της συμμετοχής τους σε πρόσκληση υποβολής προτάσεων. Τα ιδρύματα αυτά μπορούν να συμμετάσχουν και σε άλλα σχετικά τμήματα του ολοκληρωμένου προγράμματος και του προγράμματος Erasmus Mundus, υπό την προϋπόθεση ότι πληρούν όλες τις προϋποθέσεις που ισχύουν για τις εν λόγω δράσεις, συμπεριλαμβανομένης της διαδικασίας επιλογής. Η Επιτροπή μέσω των προσκλήσεων αυτών στοχεύει, μεταξύ άλλων, να στηρίξει την ανάπτυξη σημαντικών ιδρυμάτων και ενώσεων που δραστηριοποιούνται σε ευρωπαϊκό επίπεδο, συμπεριλαμβανομένων εκείνων που έχουν παρόμοια χαρακτηριστικά με εκείνα των τεσσάρων καθορισμένων δικαιούχων, με απώτερο σκοπό τη δημιουργία ενός δικτύου κέντρων ευρωπαϊκής αριστείας στην Ένωση.

3.5. Δημοσιονομικό και διοικητικό παράρτημα

Τα σημεία A και B1 του παραρτήματος εστιάζονται στη διάκριση μεταξύ δράσεων που υπόκεινται στη διαδικασία των εθνικών μονάδων συντονισμού (τη διαχείριση των οποίων ασκούν οι εθνικές μονάδες συντονισμού) και δράσεων που υπόκεινται στη διαδικασία της Επιτροπής (τη διαχείριση των οποίων ασκεί η Επιτροπή ή για λογαριασμό της κάποια εκτελεστική υπηρεσία στην οποία ενδέχεται να αποφασίσει η Επιτροπή να αναθέσει μέρος των καθηκόντων διαχείρισης του προγράμματος, σύμφωνα με το άρθρο 54 του δημοσιονομικού κανονισμού [3]).

[3] Κανονισμός (ΕΚ, Ευρατόμ) αριθ. 1605/2002 του Συμβουλίου (ΕΕ L 248, 16.9.2002, σ.1).

Στην απόφαση προβλέπονται δύο είδη διαδικασιών εθνικών μονάδων συντονισμού. Η πρώτη διαδικασία που εφαρμόζεται προς το παρόν σε όλες τις αποκεντρωμένες δράσεις στο πλαίσιο του προγράμματος Socrates και στις δράσεις κινητικότητας του προγράμματος Leonardo da Vinci, θα εξακολουθήσει να είναι η πλέον διαδεδομένη. Βάσει της διαδικασίας αυτής οι εθνικές μονάδες συντονισμού επιλέγουν τους δικαιούχους και διαθέτουν τις επιχορηγήσεις σε ιδρύματα των οποίων η έδρα βρίσκεται αποκλειστικά στις αντίστοιχες χώρες τους για αποκλειστική χρήση από τα ιδρύματα αυτά. Η δεύτερη διαδικασία, που σχεδιάστηκε για να αντικαταστήσει τη σημερινή «Διαδικασία Β» στο πλαίσιο του προγράμματος Leonardo da Vinci, επιτρέπει στις εθνικές μονάδες συντονισμού να επιλέγουν ολόκληρα διεθνικά ή πολυμερή σχέδια και να χρηματοδοτούν τη συμμετοχή όλων των εμπλεκομένων εταίρων μέσω του συντονιστή, υπό την προϋπόθεση έκδοσης ευνοϊκής απόφασης από την Επιτροπή για τον κατάλογο προεπιλεγμένων σχεδίων που θα της έχει υποβάλει η εθνική μονάδα συντονισμού

Τα σημεία B2 έως B11 του παραρτήματος αφορούν αναλυτικές δημοσιονομικές διατάξεις, τεχνική συνδρομή και μέτρα για την καταπολέμηση της απάτης.

4. Επικουρικοτητα και αναλογικοτητα

Όσον αφορά την επικουρικότητα, το νέο πρόγραμμα εξακολουθεί, όπως είχε συμβεί και με τις προηγούμενες γενιές δράσεων της Επιτροπής, να εστιάζεται στην προαγωγή και βελτιστοποίηση της συνεργασίας μεταξύ κρατών μελών σε όλους τους τομείς της δια βίου μάθησης. Δεν επιχειρεί να παρεισφρήσει στη δομή και στο περιεχόμενο των συστημάτων εκπαίδευσης και κατάρτισης αλλά επικεντρώνεται σε τομείς που μπορούν να αποδώσουν ευρωπαϊκή προστιθέμενη αξία.

Όσον αφορά την αναλογικότητα, η πρόταση έχει σχεδιαστεί ούτως ώστε να επιτύχει τη μέγιστη δυνατή απλούστευση όχι μόνο όσον αφορά τη μορφή των δράσεων της αλλά και τις διοικητικές και δημοσιονομικές απαιτήσεις της που συμφωνούν με τις ενδεδειγμένες δημοσιονομικές και διαδικαστικές διασφαλίσεις.

2004/0153 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Για τη θέσπιση ολοκληρωμένου προγράμματος δράσης στον τομέα της δια βίου μάθησης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 149 παράγραφος 4 και 150 παράγραφος 4,

την πρόταση της Επιτροπής [4],

[4] ΕΕ C , , σ. .

τη γνώμη της Ευρωπαϊκής, Οικονομικής και Κοινωνικής Επιτροπής [5],

[5] ΕΕ C , , σ. .

Τη γνώμη της Επιτροπής των Περιφερειών [6],

[6] ΕΕ C , , σ. .

Αποφασίζοντας σύμφωνα με τη διαδικασία που ορίζεται στο άρθρο 251 της Συνθήκης [7],

[7] ΕΕ C , , σ. .

Εκτιμώντας τα ακόλουθα:

(1) Η απόφαση 382/1999/ΕΚ του Συμβουλίου [8] θέσπισε το δεύτερο στάδιο του κοινοτικού προγράμματος δράσης στον τομέα της επαγγελματικής κατάρτισης «Leonardo da Vinci».

[8] ΕΕ L 146, 11.6.1999, σ.33. Απόφαση όπως τροποποιήθηκε την τελευταία φορά από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284, 31.10.2003, σ.1).

(2) Η απόφαση 253/2000/EΚ του Ευρωπαϊκού Κοινοβουλίου και του Συμβουλίου [9] θέσπισε το δεύτερο στάδιο του προγράμματος κοινοτικής δράσης στον τομέα της εκπαίδευσης «Σωκράτης».

[9] ΕΕ L 28, 3.2.2000, σ.1. Απόφαση όπως τροποποιήθηκε από την απόφαση 786/2004/EΚ (ΕΕ L 138, 30.4.2004, σ.7).

(3) Η απόφαση 2318/2003/EΚ του Ευρωπαϊκού Κοινοβουλίου και του Συμβουλίου [10] θέσπισε πολυετές πρόγραμμα για την αποτελεσματική ενσωμάτωση των τεχνολογιών της πληροφορίας και της επικοινωνίας (ΤΠΕ) στα ευρωπαϊκά συστήματα εκπαίδευσης και κατάρτισης (πρόγραμμα eLearning).

[10] ΕΕ L 345, 31.12.2003, σ.9.

(4) Η απόφαση 791/2004/EC του Ευρωπαϊκού Κοινοβουλίου και του Συμβουλίου [11] θέσπισε κοινοτικό πρόγραμμα δράσης για την προώθηση των οργανισμών που δραστηριοποιουνται σε ευρωπαϊκό επίπεδο και την υποστήριξη ειδικών δραστηριοτήτων στον τομέα της εκπαίδευσης και της κατάρτισης.

[11] ΕΕ L 138, 30.4.2004, σ.31.

(5) Η απόφαση xxx/2004/EΚ του Ευρωπαϊκού Κοινοβουλίου και του Συμβουλίου [12] θέσπισε ένα ενιαίο πλαίσιο για τη διαφάνεια των επαγγελματικών προσόντων και ικανοτήτων (Europass).

[12] ΕΕ ....

(6) Η δήλωση της Μπολόνια, την οποία υπέγραψαν οι υπουργοί παιδείας 29 ευρωπαϊκών χωρών στις 19 Ιουνίου 1999, θέσπισε μια διακυβερνητική διαδικασία που αποσκοπεί στη δημιουργία ενός «ευρωπαϊκού χώρου τριτοβάθμιας εκπαίδευσης» μέσα στο 2010, πράγμα που απαιτεί στήριξη σε επίπεδο Κοινότητας.

(7) Η ειδική συνεδρίαση του Ευρωπαϊκού Συμβουλίου στη Λισσαβώνα στις 23-24 Μαρτίου 2000 όρισε ως στρατηγικό στόχο για την Ευρωπαϊκή Ένωση να καταστεί η πλέον ανταγωνιστική και δυναμική οικονομία της γνώσης ανά την υφήλιο, ικανή για βιώσιμη οικονομική μεγέθυνση με περισσότερες και καλύτερες θέσεις απασχόλησης και μεγαλύτερη κοινωνική συνοχή, και κάλεσε το Συμβούλιο Εκπαίδευσης να πραγματοποιήσει ένα γενικό προβληματισμό για τους συγκεκριμένους μελλοντικούς στόχους των εκπαιδευτικών συστημάτων, εστιάζοντας σε κοινές ανησυχίες και προτεραιότητες, στο πλαίσιο του σεβασμού της εθνικής ποικιλομορφίας.

(8) Στις 12 Φεβρουαρίου 2001 το Συμβούλιο εξέδωσε έκθεση για τους συγκεκριμένους μελλοντικούς στόχους των συστημάτων εκπαίδευσης και κατάρτισης. Στη συνέχεια, στις 14 Ιουνίου 2002, το Συμβούλιο εξέδωσε αναλυτικό πρόγραμμα εργασιών σχετικά με τη συνέχεια που θα δοθεί ως προς τους στόχους αυτούς, που απαιτεί στήριξη σε επίπεδο Κοινότητας.

(9) Η σύνοδος του Ευρωπαϊκού Συμβουλίου στο Γκέτεμποργκ στις 15-16 Ιουνίου 2001 συμφώνησε μια στρατηγική για βιώσιμη ανάπτυξη και πρόσθεσε μια περιβαλλοντική διάσταση στη διαδικασία της Λισσαβώνας για την απασχόληση, την οικονομική μεταρρύθμιση και την κοινωνική συνοχή.

(10) Η σύνοδος του Ευρωπαϊκού Συμβουλίου στη Βαρκελώνη στις 15-16 Μαρτίου 2002 έθεσε ως στόχο να γίνει το εκπαιδευτικό και επιμορφωτικό σύστημα της Ευρώπης παγκόσμιο ποιοτικό σημείο αναφοράς έως το 2010 και ζήτησε δράση για τη βελτίωση της κατοχής βασικών δεξιοτήτων, ιδίως με τη διδασκαλία δύο τουλάχιστον ξένων γλωσσών από πολύ μικρή ηλικία.

(11) Η ανακοίνωση της Επιτροπής [13] και το ψήφισμα του Συμβουλίου [14] για την δια βίου μάθηση επιβεβαιώνουν ότι η δια βίου μάθηση θα πρέπει να ενισχυθεί με ενέργειες και πολιτικές που θα αναπτυχθούν στο πλαίσιο των κοινοτικών προγραμμάτων στον τομέα αυτόν.

[13] COM (2001) 678 τελικό.

[14] ΕΕ C 163, 09.07.2002, σ.1.

(12) Το ψήφισμα του Συμβουλίου της 19ης Δεκεμβρίου 2002 σχετικά με την προαγωγή της ενισχυμένης ευρωπαϊκής συνεργασίας στον τομέα της επαγγελματικής εκπαίδευσης και κατάρτισης [15] καθιέρωσε μια διαδικασία ενισχυμένης ευρωπαϊκής συνεργασίας στην επαγγελματική εκπαίδευση και κατάρτιση, που απαιτεί η στήριξη σε επίπεδο κοινότητας. Η δήλωση της Κοπεγχάγης, την οποία συμφώνησαν οι υπουργοί εκπαίδευσης από 31 ευρωπαϊκές χώρες στις 30 Νοεμβρίου 2002, συνέδεσε στη διαδικασία αυτή τους κοινωνικούς εταίρους και τις υποψήφιες χώρες.

[15] ΕΕ C 13, 18.1.2003, σ.2.

(13) Η ανακοίνωση της Επιτροπής σχετικά με το σχέδιο δράσης για τις δεξιότητες και την κινητικότητα [16] σημείωσε τη συνεχιζόμενη ανάγκη δράσης σε ευρωπαϊκό επίπεδο για τη βελτίωση της αναγνώρισης των προσόντων των σχετικών με την εκπαίδευση και την κατάρτιση.

[16] COM (2002 )72.

(14) Η ανακοίνωση της Επιτροπής σχετικά με το σχέδιο δράσης για την προώθηση της εκμάθησης γλωσσών και της γλωσσικής πολυμορφίας [17] όρισε ενέργειες που θα πραγματοποιηθούν σε ευρωπαϊκό επίπεδο κατά την περίοδο 2004-2006 και απαιτεί περαιτέρω ενέργειες.

[17] COM (2003) 449 τελικό.

(15) Οι εκθέσεις ενδιάμεσης αξιολόγησης των υπαρχόντων προγραμμάτων Σωκράτης και Leonardo da Vinci και η δημόσια διαβούλευση σχετικά με το μέλλον της κοινοτικής δραστηριότητας σε θέματα εκπαίδευσης και κατάρτισης αποκάλυψαν μια ισχυρή και, από ορισμένες απόψεις, αυξανόμενη ανάγκη για συνέχιση της συνεργασίας και της κινητικότητας στους τομείς αυτούς σε ευρωπαϊκό επίπεδο. Τόνισαν τη σημασία της δημιουργίας στενότερων δεσμών μεταξύ των κοινοτικών προγραμμάτων και των εξελίξεων της πολιτικής στον τομέα της εκπαίδευσης και της κατάρτισης, εξέφρασαν την επιθυμία να είναι διαρθρωμένες οι κοινοτικές ενέργειες, έτσι ώστε να ανταποκρίνονται καλύτερα στο ερμηνευτικό υπόδειγμα της δια βίου μάθησης, και ζήτησαν μια απλούστερη, περισσότερο φιλική προς το χρήστη και πιο ευέλικτη προσέγγιση για την υλοποίηση των σχετικών ενεργειών.

(16) Θα προκύψουν σημαντικά πλεονεκτήματα αν ενοποιηθεί η κοινοτική στήριξη για εθνική συνεργασία και κινητικότητα στους τομείς της εκπαίδευσης και της κατάρτισης σε ένα ενιαίο πρόγραμμα, που θα επιτρέψει μεγαλύτερες συνέργιες μεταξύ των διαφόρων τομέων δράσης, και θα παρέχει μεγαλύτερη ικανότητα υποστήριξης των εξελίξεων στον τομέα της δια βίου μάθησης, καθώς και πιο συνεκτικούς, εξορθολογισμένους και αποτελεσματικούς τρόπους διοίκησης.

(17) Επομένως θα πρέπει να θεσπιστεί ένα ολοκληρωμένο πρόγραμμα που θα συμβάλει, μέσω της δια βίου μάθησης, στην ανάπτυξη της Ευρωπαϊκής Ένωσης ως προηγμένης κοινωνίας της γνώσης, με βιώσιμη οικονομική ανάπτυξη, περισσότερες και καλύτερες θέσεις απασχόλησης και μεγαλύτερη κοινωνική συνοχή.

(18) Δεδομένων των ιδιομορφιών των σχολείων και των τομέων της τριτοβάθμιας εκπαίδευσης, της επαγγελματικής κατάρτισης και της εκπαίδευσης των ενηλίκων, και δεδομένης της συνακόλουθης ανάγκης να βασίζονται οι κοινοτικές ενέργειες σε στόχους, μορφές δράσης και οργανωτικές δομές κατάλληλες για τους εν λόγω τομείς, ενδείκνυται η διατήρηση των επιμέρους προγραμμάτων στο πλαίσιο του ολοκληρωμένου προγράμματος με στόχο τον κάθε έναν από αυτούς τους τέσσερις τομείς, μεγιστοποιώντας παράλληλα τη συνεκτικότητα και τα κοινά στοιχεία μεταξύ των προγραμμάτων αυτών.

(19) Στην ανακοίνωσή της με τίτλο «Η οικοδόμηση του κοινού μας μέλλοντος-προκλήσεις πολιτικής και δημοσιονομικά μέσα της διευρυμένης Ένωσης 2007-2013» [18], η Επιτροπή όρισε μια σειρά ποσοτικοποιημένων στόχων που πρέπει να επιτευχθούν με τη νέα γενιά κοινοτικών προγραμμάτων εκπαίδευσης και κατάρτισης, που απαιτούν σημαντική αύξηση των δράσεων κινητικότητας και εταιρικών σχέσεων.

[18] COM (2004) 101, σ.13-14.

(20) Δεδομένου του αποδεδειγμένου ευνοϊκού αντικτύπου της διεθνικής κινητικότητας για τα άτομα και για τα συστήματα εκπαίδευσης και κατάρτισης, του υψηλού όγκου ακάλυπτης ζήτησης για κινητικότητα σε όλους τους τομείς και τη σημασία της στο πλαίσιο του στόχου της Λισσαβώνας, είναι απαραίτητο να αυξηθεί σημαντικά ο όγκος της υποστήριξης για τη διεθνική κινητικότητα στα τέσσερα τομεακά προγράμματα.

(21) Για να υπάρξει ανταπόκριση στην αυξανόμενη ανάγκη για στήριξη των δραστηριοτήτων σε ευρωπαϊκό επίπεδο που είναι σχεδιασμένες για την επίτευξη αυτών των στόχων πολιτικής, να προσφερθεί ένα μέσο για την υποστήριξη των διατομεακών δραστηριοτήτων στους τομείς των γλωσσών και των ΤΠΕ, και να ενισχυθεί η διάδοση και η εκμετάλλευση των αποτελεσμάτων του προγράμματος, ενδείκνυται η συμπλήρωση των τεσσάρων τομεακών προγραμμάτων με ένα εγκάρσιο πρόγραμμα.

(22) Για να υπάρξει ανταπόκριση στην αυξανόμενη ανάγκη για γνώσεις και διάλογο σχετικά με τη διαδικασία της ευρωπαϊκής ολοκλήρωσης και την εξέλιξή της, είναι σημαντικό να αναπτυχθεί η αριστεία στη διδασκαλία, την έρευνα και τον προβληματισμό στον τομέα αυτό με την υποστήριξη των ιδρυμάτων τριτοβάθμιας εκπαίδευσης που ειδικεύονται στη μελέτη της διαδικασίας της ευρωπαϊκής ολοκλήρωσης, τις ευρωπαϊκές ενώσεις στους τομείς της εκπαίδευσης και της κατάρτισης και τη δράση Jean Monnet.

(23) Είναι απαραίτητο να εξασφαλιστεί επαρκής ευελιξία στη διατύπωση της παρούσας απόφασης ώστε να είναι δυνατές οι κατάλληλες αναπροσαρμογές των ενεργειών του ολοκληρωμένου προγράμματος για να υπάρχει ανταπόκριση στις μεταβαλλόμενες ανάγκες κατά την περίοδο από το 2007 έως το 2013 και για να αποφευχθούν οι ακατάλληλες υπερβολικά αναλυτικές διατάξεις των προηγούμενων σταδίων του Σωκράτης και του Leonardo da Vinci.

(24) Σε όλες τις δραστηριότητες της, η Κοινότητα πρέπει να εξαλείψει τις ανισότητες και να προωθήσει την ισότητα μεταξύ ανδρών και γυναικών, όπως προβλέπεται στο άρθρο 3 της Συνθήκης.

(25) Βάσει του άρθρου 151 της Συνθήκης, η Κοινότητα πρέπει να λαμβάνει υπόψη τις πολιτιστικές πτυχές στις ενέργειές της στο πλαίσιο άλλων διατάξεων της Συνθήκης, για να σέβεται και να προωθεί την ποικιλομορφία των πολιτισμών της.

(26) Υπάρχει ανάγκη προώθησης της ενεργού άσκησης της ιδιότητας του πολίτη και ενίσχυση της καταπολέμησης του αποκλεισμού σε όλες τις μορφές του, όπου περιλαμβάνεται ο ρατσισμός και η ξενοφοβία.

(27) Πρέπει να αντιμετωπιστούν ενεργά οι ειδικές μαθησιακές ανάγκες των ατόμων με αναπηρίες.

(28) Οι χώρες που είναι υποψήφιες για ένταξη στην Ευρωπαϊκή Ένωση και οι χώρες ΕΖΕΣ που είναι μέλη του ΕΟΧ μπορούν να συμμετέχουν σε κοινοτικά προγράμματα σύμφωνα με συμφωνίες που θα υπογραφούν μεταξύ της Κοινότητας και των χωρών αυτών.

(29) Το Ευρωπαϊκό Συμβούλιο στη Θεσσαλονίκη στις 19 και 20 Ιουνίου 2003 ενέκρινε τα συμπεράσματα του Συμβουλίου της 16ης Ιουνίου σχετικά με τα Δυτικά Βαλκάνια, συμπεριλαμβανομένου του παραρτήματός τους με τίτλο «Το πρόγραμμα δράσης της Θεσσαλονίκης για τα Δυτικά Βαλκάνια: προς την ευρωπαϊκή ολοκλήρωση», που προβλέπει ότι τα κοινοτικά προγράμματα θα πρέπει να είναι ανοικτά στις χώρες της διαδικασίας σταθεροποίησης και σύνδεσης με βάση συμφωνίες-πλαίσια που θα υπογραφούν μεταξύ της Κοινότητας και των χωρών αυτών.

(30) Η Κοινότητα και η Ελβετική Συνομοσπονδία δήλωσαν την πρόθεσή τους για διεξαγωγή διαπραγματεύσεων με σκοπό τη σύναψη συμφωνιών σε τομείς κοινού ενδιαφέροντος όπως τα κοινοτικά προγράμματα για την εκπαίδευση, την κατάρτιση και τη νεολαία.

(31) Το ολοκληρωμένο πρόγραμμα θα πρέπει να παρακολουθείται και να αξιολογείται τακτικά σε συνεργασία μεταξύ της Επιτροπής και των κρατών μελών, για να είναι δυνατές οι αναπροσαρμογές, όσον αφορά ιδιαιτέρως τις προτεραιότητες για την εφαρμογή των μέτρων. Η αξιολόγηση θα πρέπει να περιλαμβάνει μια εξωτερική αξιολόγηση που θα διενεργείται από ανεξάρτητους, αμερόληπτους φορείς.

(32) Το ψήφισμα 2000/2315(INI) του Ευρωπαϊκού Κοινοβουλίου σχετικά με την εφαρμογή του προγράμματος Σωκράτης [19] επέστησε την προσοχή στις δυσανάλογα επαχθείς διοικητικές διαδικασίες για αυτούς που ζητούν επιχορηγήσεις στο πλαίσιο του δεύτερου σταδίου του προγράμματος.

[19] ΕΕ C 293 E, 28.02.2002, σ.103.

(33) Ο κανονισμός (EΚ, Ευρατόμ) αριθ. 1605/2002 της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [20] και ο κανονισμός (EΚ, Ευρατόμ) αριθ. 2342/2002 της Επιτροπής της 23 Δεκεμβρίου 2002 για τη θέσπιση των κανόνων εφαρμογής του κανονισμού του Συμβουλίου αριθ. 1605/2002 [21], οι οποίοι προστατεύουν τα οικονομικά συμφέροντα της Κοινότητας, πρέπει να εφαρμόζονται λαμβάνοντας υπόψη τις αρχές της απλότητας και τις συνέπειας όσον αφορά την επιλογή δημοσιονομικών μέσων, τον περιορισμό του αριθμού των περιπτώσεων για τις οποίες η Επιτροπή διατηρεί άμεση ευθύνη όσον αφορά την εφαρμογή και τη διατήρησή τους, και την απαιτούμενη αναλογικότητα μεταξύ του ύψους των πόρων και του διοικητικού φόρτου που συνδέεται με τη χρήση τους.

[20] ΕΕ L 248, 16.9.2002, σ.1.

[21] ΕΕ L 357, 31.12.2002, σ.1.

(34) Θα πρέπει επίσης να λαμβάνονται κατάλληλα μέτρα για την πρόληψη των παρατυπιών και της απάτης και θα πρέπει να πραγματοποιούνται οι απαραίτητες ενέργειες για την ανάκτηση των χρημάτων που χάνονται, καταβάλλονται χωρίς να πληρούνται οι προϋποθέσεις ή δεν χρησιμοποιούνται σωστά.

(35) Δεδομένου ότι οι στόχοι της προτεινόμενης δράσης σχετικά με τη συμβολή της ευρωπαϊκής συνεργασίας στην ποιοτική εκπαίδευση και κατάρτιση δεν μπορούν να επιτευχθούν επαρκώς από τα κράτη μέλη λόγω της ανάγκης για πολυμερείς εταιρικές σχέσεις, διεθνική κινητικότητα και ανταλλαγές πληροφοριών σε όλη την Κοινότητα και, επομένως, λόγω της φύσης των απαραίτητων ενεργειών και μέτρων, μπορούν να επιτευχθούν καλύτερα σε επίπεδο Κοινότητας, η Κοινότητα μπορεί να θεσπίσει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως ορίζεται στο ίδιο άρθρο, η απόφαση δεν υπερβαίνει αυτά που είναι απολύτως απαραίτητα για την επίτευξη των εν λόγω στόχων.

(36) Η παρούσα απόφαση θεσπίζει ένα χρηματοδοτικό πλαίσιο για όλη τη διάρκεια του προγράμματος, το οποίο θα αποτελεί το κύριο σημείο αναφοράς για την αρμόδια για τον προϋπολογισμό αρχή κατά την έννοια του σημείου 33 της διοργανικής συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της διαδικασίας του προϋπολογισμού [22].

[22] ΕΕ C 172, 18.06.1999, σ.1

(37) Τα μέτρα που είναι απαραίτητα για την εφαρμογή της παρούσας απόφασης πρέπει να θεσπιστούν σύμφωνα με την απόφαση 1999/468/EΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [23],

[23] ΕΕ L 184, 17.7.1999,σ.23.

ΑΠΟΦΑΣΙΖΟΥΝ:

ΤΙΤΛΟΣ I

ΓΕΝΙΚΕΣ ΔΙΑΤΑΞΕΙΣ

Κεφάλαιο I

Το Ολοκληρωμένο Πρόγραμμα

Άρθρο 1

Θέσπιση του Ολοκληρωμένου Προγράμματος

1. Η παρούσα απόφαση θεσπίζει ένα ολοκληρωμένο πρόγραμμα για κοινοτική δράση στον τομέα της δια βίου μάθησης, αναφερόμενο στο εξής ως « το Ολοκληρωμένο Πρόγραμμα».

2. Γενικός στόχος του ολοκληρωμένου προγράμματος είναι να συμβάλει, με τη δια βίου μάθηση, στην ανάπτυξη της Κοινότητας ως προηγμένης κοινωνίας της γνώσης, με βιώσιμη οικονομική ανάπτυξη, καλύτερες και περισσότερες θέσεις απασχόλησης και μεγαλύτερη κοινωνική συνοχή, διασφαλίζοντας, παράλληλα, ικανοποιητική προστασία του περιβάλλοντος για τις μελλοντικές γενιές. Στοχεύει ιδιαίτερα στην ενίσχυση των ανταλλαγών, της συνεργασίας και της κινητικότητας μεταξύ των συστημάτων εκπαίδευσης και κατάρτισης στην Κοινότητα έτσι ώστε να καταστούν παγκόσμιο σημείο αναφοράς ως προς την ποιότητα.

3. Το Ολοκληρωμένο Πρόγραμμα θα έχει τους ακόλουθους ειδικούς στόχους:

(a) συμβολή στην ανάπτυξη ποιοτικής δια βίου μάθησης και προώθηση της καινοτομίας και μιας ευρωπαϊκής διάστασης στα συστήματα και τις πρακτικές του τομέα.

(b) συνδρομή στη βελτίωση της ποιότητας, της ελκυστικότητας και της προσπελασιμότητας των ευκαιριών για δια βίου μάθηση που είναι διαθέσιμες στα κράτη μέλη.

(c) ενίσχυση της συμβολής της δια βίου μάθησης στην πλήρη ανάπτυξη του ατόμου, την κοινωνική συνοχή, την ιδιότητα του ενεργού πολίτη, την ισότητα των φίλων και τη συμμετοχή των ατόμων με ειδικές ανάγκες.

(d) συνδρομή στην προώθηση της δημιουργικότητας, της ανταγωνιστικότητας, της απασχολησιμότητας και της ανάπτυξης επιχειρηματικού πνεύματος.

(e) συμβολή στην αύξηση της συμμετοχής των ατόμων όλων των ηλικιών στη δια βίου μάθηση.

(f) προώθηση της εκμάθησης γλωσσών και της γλωσσικής ποικιλομορφίας.

(g) ενίσχυση του ρόλου της δια βίου μάθησης όσον αφορά τη δημιουργία μιας αίσθησης της ιδιότητας του ευρωπαίου πολίτη και ενθάρρυνση της ανοχής και του σεβασμού για άλλους λαούς και πολιτισμούς.

(h) προώθηση της συνεργασίας στη διασφάλιση ποιότητας σε όλους τους τομείς της εκπαίδευσης και της κατάρτισης στην Ευρώπη.

(i) αξιοποίηση αποτελεσμάτων, καινοτόμων προϊόντων και διαδικασιών και ανταλλαγή ορθώς πρακτικών στους τομείς που καλύπτει το Ολοκληρωμένο πρόγραμμα.

4. Σύμφωνα με τις διοικητικές διατάξεις που ορίζονται στο παράρτημα, το Ολοκληρωμένο Πρόγραμμα θα υποστηρίζει και θα συμπληρώνει τις ενέργειες που πραγματοποιούν τα κράτη μέλη.

5. Όπως ορίζεται στο άρθρο 2, η επίτευξη των στόχων του Ολοκληρωμένου Προγράμματος θα επιδιώκεται με την εφαρμογή τεσσάρων τομεακών προγραμμάτων, ενός εγκάρσιου προγράμματος, και του προγράμματος Jean Monnet, τα οποία στο εξής αναφέρονται συλλογικά ως «τα ειδικά προγράμματα».

6. Η παρούσα απόφαση θα εφαρμοστεί κατά την περίοδο από την 1η Ιανουαρίου 2007 ως την 31η Δεκεμβρίου 2013. Ωστόσο διάφορα προπαρασκευαστικά μέτρα, όπου περιλαμβάνονται αποφάσεις της Επιτροπής σύμφωνα με το άρθρο 9, μπορούν να εφαρμόζονται από την έναρξη της ισχύος της παρούσας απόφασης.

7. Οι διατάξεις της παρούσας απόφασης που αφορούν το Ολοκληρωμένο Πρόγραμμα διέπουν επίσης τα ειδικά προγράμματα, για τα οποία θα ισχύουν επίσης ειδικές διατάξεις.

Άρθρο 2

Ειδικά Προγράμματα

1. Τα τομεακά προγράμματα θα είναι τα εξής:

(a) το πρόγραμμα Comenius, που θα καλύψει τις ανάγκες διδασκαλίας και μάθησης αυτών που βρίσκονται στην προσχολική και τη σχολική εκπαίδευση μέχρι το επίπεδο του τέλους της ανώτερης δευτεροβάθμιας εκπαίδευσης, και τα ιδρύματα και τους οργανισμούς που παρέχουν την εκπαίδευση αυτή.

(b) το πρόγραμμα Erasmus, που θα καλύψει τις ανάγκες διδασκαλίας και μάθησης αυτών που βρίσκονται στην επίσημη τριτοβάθμια εκπαίδευση και επαγγελματική εκπαίδευση και κατάρτιση σε τριτοβάθμιο επίπεδο, ασχέτως της διάρκειας του κύκλου σπουδών ή απόκτηση επαγγελματικών προσόντων και περιλαμβανομένων των σπουδών διδακτορικού, και τα ιδρύματα και τους οργανισμούς που παρέχουν αυτή την εκπαίδευση και κατάρτιση.

(c) το πρόγραμμα Leonardo da Vinci, που θα καλύψει τις ανάγκες διδασκαλίας και μάθησης αυτών που παρακολουθούν επαγγελματική εκπαίδευση και κατάρτιση περιλαμβανόμενης της αρχικής και της συνεχούς επαγγελματικής κατάρτισης, εκτός από την προχωρημένη επαγγελματική εκπαίδευση και κατάρτιση σε τριτοβάθμιο επίπεδο, καθώς και τα ιδρύματα και τους οργανισμούς που παρέχουν ή διευκολύνουν αυτή την εκπαίδευση και κατάρτιση.

(d) το πρόγραμμα Grundtvig, που θα καλύψει τις ανάγκες διδασκαλίας και μάθησης αυτών που παρακολουθούν οποιαδήποτε μορφή εκπαίδευσης ενηλίκων, καθώς και τα ιδρύματα και τους οργανισμούς που παρέχουν ή διευκολύνουν αυτή την εκπαίδευση.

2. Το εγκάρσιο πρόγραμμα θα περιλαμβάνει τις ακόλουθες τέσσερις βασικές δραστηριότητες:

(a) συνεργασία πολιτικής για θέματα δια βίου μάθησης στην Κοινότητα.

(b) προώθηση της εκμάθησης γλωσσών.

(c) ανάπτυξη καινοτόμου περιεχομένου, υπηρεσιών, παιδαγωγικών προτύπων και πρακτικών δια βίου μάθησης που βασίζονται στις ΤΠΕ.

(d) διάδοση και αξιοποίηση των αποτελεσμάτων των δράσεων που υποστηρίζονται στο πλαίσιο του προγράμματος και προηγούμενων σχετικών προγραμμάτων, καθώς και ανταλλαγή ορθών πρακτικών.

3. Το πρόγραμμα Jean Monnet θα υποστηρίζει ιδρύματα και δραστηριότητες στον τομέα της ευρωπαϊκής ολοκλήρωσης. Θα περιλαμβάνει τις ακόλουθες τρεις βασικές δραστηριότητες:

(a) τη δράση Jean Monnet.

(b) λειτουργικές επιχορηγήσεις για την υποστήριξη συγκεκριμένων ιδρυμάτων που ασχολούνται με ζητήματα σχετικά με την ευρωπαϊκή ολοκλήρωση.

(c) λειτουργικές επιχορηγήσεις για την υποστήριξη άλλων ευρωπαϊκών ιδρυμάτων και ενώσεων στους τομείς της εκπαίδευσης και της κατάρτισης.

4. Επιπλέον των στόχων που ορίζονται στο άρθρο 1, τα ειδικά προγράμματα θα έχουν τους ακόλουθους ειδικούς στόχους:

(a) το πρόγραμμα Comenius:

(i) ανάπτυξη της κατανόησης στους νέους και το εκπαιδευτικό προσωπικό σχετικά με την ποικιλομορφία των ευρωπαϊκών πολιτισμών και την αξία της.

(ii) συνδρομή στους νέους για να αποκτήσουν τις βασικές βιοτικές δεξιότητες και ικανότητες που είναι απαραίτητες για την προσωπική τους ανάπτυξη, για την μελλοντική τους απασχόληση και για την ιδιότητα του ενεργού πολίτη.

(b) το πρόγραμμα Erasmus:

(i) υποστήριξη της επίτευξης του Ευρωπαϊκού Χώρου της τριτοβάθμιας εκπαίδευσης.

(ii) ενίσχυση της συμβολής της τριτοβάθμιας εκπαίδευσης και της προχωρημένης επαγγελματικής εκπαίδευσης στη διαδικασία της καινοτομίας.

(c) το πρόγραμμα Leonardo da Vinci: διευκόλυνση της προσαρμογής στις μεταβολές της αγοράς εργασίας και στην εξέλιξη των αναγκών για δεξιότητες.

(d) το πρόγραμμα Grundtvig:

(i) ανταπόκριση στην εκπαιδευτική πρόκληση της γήρανσης του πληθυσμού στην Ευρώπη.

(ii) συνδρομή στην παροχή, στους ενήλικες, εναλλακτικών δρόμων για τη βελτίωση των γνώσεων και των ικανοτήτων τους.

(e) το εγκάρσιο πρόγραμμα:

(i) προώθηση της ευρωπαϊκής συνεργασίας σε τομείς που καλύπτουν δύο ή περισσότερα τομεακά προγράμματα.

(ii) προώθηση της σύγκλισης των συστημάτων εκπαίδευσης και κατάρτισης των κρατών μελών.

(f) το πρόγραμμα Jean Monnet:

(i) ενίσχυση των δραστηριοτήτων διδασκαλίας, έρευνας και προβληματισμού στον τομέα των σπουδών ευρωπαϊκής ολοκλήρωσης.

(ii) υποστήριξη της ύπαρξης ενός κατάλληλου φάσματος ιδρυμάτων και ενώσεων που επικεντρώνονται σε ζητήματα σχετικά με την ευρωπαϊκή ολοκλήρωση και στην εκπαίδευση και κατάρτιση σε μια ευρωπαϊκή προοπτική.

Άρθρο 3

Ορισμοί

Για τους σκοπούς της παρούσας απόφασης ισχύουν οι εξής ορισμοί:

1. «προσχολική» σημαίνει οργανωμένη εκπαιδευτική δραστηριότητα που πραγματοποιείται πριν από την έναρξη της υποχρεωτικής πρωτοβάθμιας εκπαίδευσης.

2. «μαθητής» σημαίνει πρόσωπο εγγεγραμμένο σε σχολείο με σκοπό τη μάθηση.

3. «σχολείο» σημαίνει κάθε είδους ιδρύματα που παρέχουν γενική εκπαίδευση (νηπιαγωγείο ή άλλη προσχολική εκπαίδευση, πρωτοβάθμια ή δευτεροβάθμια εκπαίδευση) επαγγελματική και τεχνική εκπαίδευση και, κατ' εξαίρεση στην περίπτωση μέτρων για την προώθηση εκμάθησης γλωσσών, μη εκπαιδευτικά ιδρύματα που παρέχουν εκπαίδευση στο πλαίσιο μαθητείας.

4. «δάσκαλοι/εκπαιδευτικό προσωπικό» σημαίνει πρόσωπα τα οποία μέσω των καθηκόντων τους, συμμετέχουν άμεσα στην εκπαιδευτική διαδικασία στα κράτη μέλη.

5. «σπουδαστής» σημαίνει πρόσωπο εγγεγραμμένο σε τριτοβάθμιο εκπαιδευτικό ίδρυμα, ασχέτως του αντικειμένου σπουδών του, με σκοπό την παρακολούθηση σπουδών τριτοβάθμιας εκπαίδευσης που καταλήγουν σε πτυχίο ή δίπλωμα, μέχρι και το επίπεδο του διδακτορικού.

6. «ίδρυμα τριτοβάθμιας εκπαίδευσης» σημαίνει:

(a) κάθε είδους τριτοβάθμιας εκπαίδευσης, σύμφωνα με την εθνική νομοθεσία ή πρακτική, το οποίο απονέμει τίτλους ή πτυχία αυτού του επιπέδου όποια και αν είναι η ονομασία των ιδρυμάτων αυτών στα κράτη μέλη.

(b) κάθε ίδρυμα που παρέχει προχωρημένη επαγγελματική κατάρτιση στα επίπεδα 5 ή 6 της διεθνούς πρότυπης ταξινόμησης της εκπαίδευσης (ISCED).

7. «κοινά Masters» σημαίνει κύκλος σπουδών Masters στην τριτοβάθμια εκπαίδευση οι οποίοι:

(a) αφορούν τουλάχιστον τρία ιδρύματα της τριτοβάθμιας εκπαίδευσης από τρία διαφορετικά κράτη μέλη.

(b) εφαρμόζουν ένα πρόγραμμα σπουδών το οποίο καλύπτει μια περίοδο σπουδών σε δύο τουλάχιστον από τα τρία αυτά ιδρύματα.

(c) έχουν ενσωματωμένους μηχανισμούς για την αναγνώριση των περιόδων σπουδών που πραγματοποιούνται σε ιδρύματα-εταίρους και οι οποίοι βασίζονται στο ευρωπαϊκό σύστημα μεταφοράς ακαδημαϊκών μονάδων ή είναι συμβατά με αυτό.

(d) έχουν ως αποτέλεσμα την απονομή, από τα συμμετέχοντα ιδρύματα, κοινών, διπλών ή πολλαπλών πτυχίων, που αναγνωρίζονται ή πιστοποιούνται από τα κράτη μέλη.

8. «αρχική επαγγελματική κατάρτιση» σημαίνει κάθε μορφή αρχικής επαγγελματικής κατάρτισης, όπου περιλαμβάνεται η τεχνική και επαγγελματική διδασκαλία, η μαθητεία και η επαγγελματική εκπαίδευση, που συμβάλλει στην απόκτηση επαγγελματικής ειδίκευσης αναγνωρισμένης από τις αρμόδιες αρχές του κράτους μέλους στο οποίο χορηγείται.

9. «συνεχής επαγγελματική κατάρτιση» σημαίνει κάθε τύπο επαγγελματικής κατάρτισης που παρέχεται σε ένα πρόσωπο στην Κοινότητα κατά τη διάρκεια της ενεργού επαγγελματικής ζωής του.

10. «εκπαίδευση ενηλίκων» σημαίνει κάθε μορφή μη επαγγελματικής εκπαίδευσης ενηλίκων, που μπορεί να έχει επίσημη, ανεπίσημη ή άτυπη μορφή.

11. «επίσκεψη μελέτης» σημαίνει μια επίσκεψη μικρής διάρκειας, που πραγματοποιείται για να μελετηθεί μια συγκεκριμένη πτυχή της δια βίου μάθησης σε άλλο κράτος μέλος, για την ανταλλαγή ορθώς πρακτικών ή για την εκμάθηση μιας νέας μεθοδολογίας ή δεξιότητας.

12. «κινητικότητα» σημαίνει φυσική μετακίνηση σε άλλη χώρα, για σπουδές, εργασιακή εμπειρία, άλλη δραστηριότητα μάθησης ή διδασκαλίας ή σχετική διοικητική δραστηριότητα, υποστηριζόμενη κατάλληλα με προετοιμασία όσον αφορά τη γλώσσα της χώρας υποδοχής.

13. «περίοδος άσκησης» σημαίνει παραμονή σε μια επιχείρηση ή οργανισμός άλλο κράτος μέλος, υποστηριζόμενη κατάλληλα με προετοιμασία όσον αφορά τη γλώσσα της χώρας υποδοχής με σκοπό την απόκτηση μιας συγκεκριμένης δεξιότητας ή τη βελτίωση της κατανόησης του οικονομικού και κοινωνικού πολιτισμού της εν λόγω χώρας.

14. «μονομερές» σημαίνει αυτό που αφορά ένα μόνο ίδρυμα.

15. «διμερές» σημαίνει αυτό που αφορά εταίρους από δύο κράτη μέλη.

16. «πολυμερές» σημαίνει αυτό που αφορά εταίρους από τρία τουλάχιστον κράτη μέλη. Η Επιτροπή μπορεί να θεωρεί τις ενώσεις ή τους άλλους φορείς με μέλη από τρία ή περισσότερα κράτη μέλη ως πολυμερείς.

17. «εταιρική σχέση» σημαίνει μια διμερή ή πολυμερή συμφωνία μεταξύ μιας ομάδας ιδρυμάτων ή οργανισμών από διαφορετικά κράτη μέλη για την πραγματοποίηση κοινών ευρωπαϊκών δραστηριοτήτων στον τομέα της δια βίου μάθησης.

18. «δίκτυο» σημαίνει μια επίσημη ή άτυπη ομάδα φορέων που ασκούν δραστηριότητα σε ένα συγκεκριμένο πεδίο, κλάδο ή τομέα της δια βίου μάθησης.

19. «σχέδιο» σημαίνει μια δραστηριότητα συνεργασίας που αναπτύσσεται από κοινού από μια επίσημη ή άτυπη ομάδα οργανισμών ή ιδρυμάτων.

20. «συντονιστής του σχεδίου» σημαίνει τον οργανισμό ή το ίδρυμα που έχει επιφορτιστεί με την εφαρμογή του σχεδίου εκ μέρους της πολυμερούς ομάδας που υπογράφει τη συμφωνία επιχορήγησης με την Επιτροπή.

21. «εταίροι του σχεδίου» σημαίνει τους οργανισμούς ή τα ιδρύματα, εκτός από τον συντονιστή, που απαρτίζουν την πολυμερή ομάδα.

22. «επιχείρηση» σημαίνει όλες τις επιχειρήσεις στο δημόσιο ή τον ιδιωτικό τομέα ανεξάρτητα από το μέγεθός τους, το νομικό τους καθεστώς ή τον οικονομικό τομέα στον οποίο λειτουργούν και κάθε είδος οικονομικής δραστηριότητας, συμπεριλαμβανομένης και της κοινωνικής οικονομίας.

23. «κοινωνικοί εταίροι» σημαίνει, σε εθνικό επίπεδο, οργανώσεις εργοδοτών και εργαζομένων σύμφωνα με την εθνική νομοθεσία ή/και πρακτική και, σε επίπεδο Κοινότητας, οργανώσεις εργοδοτών και εργαζομένων που συμμετέχουν στον κοινωνικό διάλογο σε επίπεδο Κοινότητας.

24. «πάροχος μάθησης» σημαίνει όλα τα ιδρύματα ή τους οργανισμούς που παρέχουν δια βίου μάθηση στο πλαίσιο του Ολοκληρωμένου Προγράμματος, ή εντός των ορίων των ειδικών προγραμμάτων του.

25. «προσανατολισμός και συμβουλευτική» σημαίνει ένα φάσμα δραστηριοτήτων όπως η πληροφόρηση, η αξιολόγηση, ο προσανατολισμός και η παροχή συμβουλών, που βοηθούν τους διδασκόμενους να κάνουν επιλογές σχετικά με προγράμματα εκπαίδευσης και κατάρτισης ή ευκαιρίες απασχόλησης.

26. «διάδοση και αξιοποίηση των αποτελεσμάτων» σημαίνει δραστηριότητες σχεδιασμένες για να διασφαλίζουν ότι τα αποτελέσματα του Ολοκληρωμένου Προγράμματος και των προκατόχων του, αναγνωρίζονται, επιδεικνύονται και εφαρμόζονται κατάλληλα σε ευρεία κλίμακα.

27. «δια βίου μάθηση» σημαίνει κάθε είδους γενική εκπαίδευση, επαγγελματική εκπαίδευση και κατάρτιση, ανεπίσημη εκπαίδευση και άτυπη μάθηση που πραγματοποιείται σε όλη τη διάρκεια του βίου, και έχει ως αποτέλεσμα τη βελτίωση των γνώσεων, των δεξιοτήτων και των ικανοτήτων σε μια προσωπική προοπτική, προοπτική του πολίτη, κοινωνική προοπτική ή/και προοπτική σχετική με την απασχόληση. Περιλαμβάνει την παροχή υπηρεσιών προσανατολισμού και συμβουλευτικής.

Άρθρο 4

Πρόσβαση στο Ολοκληρωμένο Πρόγραμμα

Το Ολοκληρωμένο Πρόγραμμα απευθύνεται κυρίως στους εξής:

(a) μαθητές, σπουδαστές, εκπαιδευόμενους και ενήλικους διδασκόμενους.

(b) προσωπικό που ασχολείται με οποιαδήποτε πτυχή της δια βίου μάθησης.

(c) άτομα που βρίσκονται στην αγορά εργασίας.

(d) παρόχους μάθησης.

(e) τα πρόσωπα και τους φορείς που είναι υπεύθυνοι για συστήματα και πολιτικές που αφορούν οποιαδήποτε πτυχή της δια βίου μάθησης σε τοπικό, περιφερειακό και εθνικό επίπεδο.

(f) επιχειρήσεις, κοινωνικούς εταίρους και τις οργανώσεις τους σε όλα τα επίπεδα, όπου περιλαμβάνονται οι επαγγελματικές οργανώσεις και τα εμπορικά και βιομηχανικά επιμελητήρια.

(g) φορείς που παρέχουν υπηρεσίες προσανατολισμού, συμβουλευτικής και πληροφόρησης σχετικά με οποιαδήποτε πτυχή της δια βίου μάθησης.

(h) ενώσεις που δραστηριοποιούνται στον τομέα της δια βίου μάθησης, όπου περιλαμβάνονται οι ενώσεις σπουδαστών, εκπαιδευομένων, μαθητών, δασκάλων, γονέων και ενήλικων διδασκομένων.

(i) ερευνητικά κέντρα και φορείς που ασχολούνται με ζητήματα σχετικά με τη δια βίου μάθηση.

(j) μη κερδοσκοπικούς οργανισμούς, εθελοντικούς φορείς, μη κυβερνητικούς οργανισμούς («ΜΚΟ»).

Άρθρο 5

Κοινοτικές δράσεις

1. Το Ολοκληρωμένο Πρόγραμμα θα περιλαμβάνει στήριξη για τις ακόλουθες δράσεις:

(a) κινητικότητα των προσώπων στο πλαίσιο της διά βίου μάθησης στην Ευρώπη.

(b) διμερείς και πολυμερείς εταιρικές σχέσεις.

(c) πολυμερή σχέδια σχεδιασμένα για τη βελτίωση των εθνικών συστημάτων εκπαίδευση και κατάρτισης.

(d) μονομερή και εθνικά σχέδια.

(e) πολυμερή σχέδια και δίκτυα.

(f) παρατήρηση και ανάλυση των πολιτικών και των συστημάτων στον τομέα της δια βίου μάθησης, δημιουργία υλικού αναφοράς, όπου περιλαμβάνονται οι έρευνες, οι στατιστικές, οι αναλύσεις και οι δείκτες, δράση για την υποστήριξη της διαφάνειας και της αναγνώρισης των τυπικών προσόντων και της προηγούμενης μάθησης, και δράσης για τη στήριξη της συνεργασίας όσον αφορά τη διασφάλιση ποιότητας.

(g) λειτουργικές επιχορηγήσεις για την υποστήριξη ορισμένων λειτουργικών και διοικητικών δαπανών των οργανισμών που ενεργοποιούνται στον τομέα τον οποίο καλύπτει το Ολοκληρωμένο Πρόγραμμα.

(h) άλλες πρωτοβουλίες σύμφωνες με τους στόχους του Ολοκληρωμένου Προγράμματος («Συνοδευτικά μέτρα»).

2. Μπορεί να χορηγηθεί κοινοτική υποστήριξη για προπαρασκευαστικές επισκέψεις σχετικές με οποιαδήποτε από τις δράσεις που ορίζονται στο παρόν άρθρο.

3. Η Επιτροπή μπορεί να οργανώνει σεμινάρια, επιστημονικές συναντήσεις ή συνεδριάσεις που μπορεί να διευκολύνουν την εφαρμογή του Ολοκληρωμένου Προγράμματος, και να πραγματοποιεί κατάλληλες ενέργειες πληροφόρησης, δημοσίευσης και διάδοσης καθώς και παρακολούθηση και αξιολόγηση του προγράμματος.

4. Οι δράσεις που αναφέρονται στο παρόν άρθρο μπορούν να εφαρμόζονται μέσω προσκλήσεων για υποβολή προτάσεων, προσκλήσεων για υποβολή προσφορών, ή απευθείας από την Επιτροπή.

Άρθρο 6

Καθήκοντα της Επιτροπής και των κρατών μελών

1. Η Επιτροπή διασφαλίζει την εφαρμογή των κοινοτικών δράσεων που προβλέπονται από το Ολοκληρωμένο Πρόγραμμα.

2. Τα κράτη μέλη

(a) λαμβάνουν τα απαραίτητα μέτρα για να διασφαλιστεί η αποτελεσματική λειτουργία του Ολοκληρωμένου προγράμματος σε επίπεδο κράτους μέλους, καλύπτοντας όλα τα μέρη που συνδέονται με όλες τις πτυχές της δια βίου μάθησης σύμφωνα με την εθνική πρακτική.

(b) δημιουργούν ή ορίζουν και παρακολουθούν μια κατάλληλη δομή για τη συντονισμένη διαχείριση της εφαρμογής των δράσεων του Ολοκληρωμένου Προγράμματος σε επίπεδο κράτους μέλους (εθνικές υπηρεσίες), όπου περιλαμβάνεται η διαχείριση του προϋπολογισμού, σύμφωνα με τις διατάξεις του άρθρου 54 παράγραφος 2 (γ) του κανονισμού (EΚ, Ευρατόμ) αριθ. 1605/2002 του Συμβουλίου [24] και του άρθρου 38 του κανονισμού (ΕΚ, Ευρατόμ) αριθ. 2342/2002 [25], σύμφωνα με τα ακόλουθα κριτήρια:

[24] ΕΕ L 248, 16.9.2002 σ.1.

[25] ΕΕ L 357, 31.12.2002, σ.1.

(i) ένας οργανισμός δημιουργημένος ή ορισμένος ως εθνική υπηρεσία έχει νομική προσωπικότητα και διέπεται από τη νομοθεσία του οικείου κράτους μέλους. Ένα υπουργείο δεν μπορεί να ορισθεί ως εθνική υπηρεσία.

(ii) οι εθνικές υπηρεσίες πρέπει να έχουν επαρκή αριθμό προσωπικού, με επαγγελματικές και γλωσσικές ικανότητες κατάλληλες για εργασία σε ένα περιβάλλον διεθνούς συνεργασίας στον τομέα της εκπαίδευσης και της κατάρτισης.

(iii) πρέπει να έχουν κατάλληλη υποδομή, όσον αφορά ιδιαίτερα την πληροφορική και τις επικοινωνίες.

(iv) πρέπει να λειτουργούν σε ένα διοικητικό πλαίσιο που θα τους παρέχει τη δυνατότητα να επιτελούν ικανοποιητικά τα καθήκοντά τους και να αποφεύγουν συγκρούσεις συμφερόντων.

(v) πρέπει να είναι σε θέση να εφαρμόζουν τους κανόνες οικονομικής διαχείρισης και τους συμβατικούς όρους που ορίζονται σε επίπεδο Κοινότητας.

(vi) πρέπει να παρέχουν επαρκείς οικονομικές εγγυήσεις που θα εκδίδονται κατά προτίμηση από μια δημόσια αρχή, και η διαχειριστική ικανότητά τους πρέπει να είναι κατάλληλη για το επίπεδο κοινοτικής χρηματοδότησης που θα αναλαμβάνουν να διαχειρίζονται.

(c) αναλαμβάνουν την ευθύνη για την ορθή διαχείριση, εκ μέρους των εθνικών υπηρεσιών που αναφέρονται στο εδάφιο (b) παραπάνω, των πιστώσεων που μεταβιβάζονται στις εθνικές υπηρεσίες για την υποστήριξη σχεδίων, και ιδιαίτερα για την εκ μέρους των εθνικών υπηρεσιών τήρηση των αρχών της διαφάνειας, της ίσης μεταχείρισης και της αποφυγής διπλής χρηματοδότησης με άλλες πηγές κοινοτικής χρηματοδότησης, καθώς και της υποχρέωσης παρακολούθησης των σχεδίων και ανάκτησης τυχόν χρημάτων που πρέπει να επιστρέψουν οι δικαιούχοι.

(d) λαμβάνουν τα απαραίτητα μέτρα για να διασφαλιστεί ο κατάλληλος λογιστικός έλεγχος και η οικονομική εποπτεία των εθνικών υπηρεσιών που αναφέρονται στο εδάφιο (b) παραπάνω, και συγκεκριμένα:

(i) πριν από την έναρξη των εργασιών της εθνικής υπηρεσίας, παρέχουν στην Επιτροπή τις απαραίτητες διασφαλίσεις όσον αφορά την ύπαρξη, την καταλληλότητα και την ορθή λειτουργία στο πλαίσιο της εν λόγω υπηρεσίας, σύμφωνα με τους κανόνες χρηστής οικονομικής διαχείρισης, των εφαρμοζόμενων διαδικασιών, των συστημάτων ελέγχου, των λογιστικών συστημάτων και των διαδικασιών προμηθειών και χορήγησης επιχορηγήσεων.

(ii) παρέχουν στην Επιτροπή, κάθε έτος μια δήλωση διασφάλισης όσον αφορά την αξιοπιστία των οικονομικών συστημάτων και διαδικασιών των εθνικών υπηρεσιών, καθώς και την εντιμότητα των λογαριασμών τους.

(e) σε περίπτωση παρατυπίας, αμέλειας ή απάτης που μπορεί να αποδοθεί σε μια εθνική δομή που έχει δημιουργηθεί ή οριστεί βάσει του εδαφίου (b) και εφόσον αυτό εγείρει απαιτήσεις εκ μέρους της Επιτροπής έναντι της εθνικής υπηρεσίας, οι οποίες δεν καλύπτονται πλήρως, τα κράτη μέλη είναι υπεύθυνα για το μέρος των χρημάτων που δεν έχει αναπτυχθεί.

(f) ορίζουν, μετά από αίτημα της Επιτροπής, τους παρόχους μάθησης ή τα είδη παρόχων μάθησης που θα θεωρούνται επιλέξιμοι για συμμετοχή στο Ολοκληρωμένο Πρόγραμμα στην επικράτειά τους.

(g) θεσπίζουν όλα τα κατάλληλα μέτρα για την άρση των νομικών και διοικητικών εμποδίων για την ορθή λειτουργία του ολοκληρωμένου προγράμματος.

(h) λαμβάνουν μέτρα για να εξασφαλίσουν ότι πραγματοποιούνται, σε επίπεδο κράτους μέλους, δυνητικές συνέργιες με άλλα κοινοτικά προγράμματα και χρηματοδοτικά μέσα και με άλλα σχετικά προγράμματα που λειτουργούν στο οικείο κράτος μέλος.

3. Η Επιτροπή, σε συνεργασία με τα κράτη μέλη, διασφαλίζει τα εξής:

(a) τη μετάβαση από τις δράσεις που πραγματοποιούνται στο πλαίσιο των προηγούμενων προγραμμάτων στους τομείς της εκπαίδευσης, της κατάρτισης και της δια βίου μάθησης προς αυτές που θα εφαρμοστούν στο πλαίσιο του Ολοκληρωμένου Προγράμματος.

(b) την κατάλληλη προστασία των οικονομικών συμφερόντων των Κοινοτήτων, κυρίως με την εφαρμογή αποτελεσματικών, αναλογικών και αποτρεπτικών μέτρων, διοικητικών ελέγχων και κυρώσεων.

(c) την κατάλληλη πληροφόρηση, δημοσιότητα και ενέργειες συνέχειας όσον αφορά τις δράσεις που υποστηρίζονται στο πλαίσιο του Ολοκληρωμένου Προγράμματος.

Άρθρο 7

Συμμετοχή τρίτων χωρών

1. Το Ολοκληρωμένο Πρόγραμμα θα είναι ανοικτό για συμμετοχή των εξής:

(a) των χωρών ΕΖΕΣ που είναι μέλη του ΕΟΧ, σύμφωνα με τους όρους που ορίζονται στη συμφωνία ΕΟΧ.

(b) της Τουρκίας και των υποψηφίων χωρών της Κεντρικής και Ανατολικής Ευρώπης για τις οποίες υπάρχει μια προενταξιακή στρατηγική, σύμφωνα με τις γενικές αρχές και τους γενικούς όρους για τη συμμετοχή των χωρών αυτών στα κοινοτικά προγράμματα, που ορίζονται στις αντίστοιχες συμφωνίες-πλαίσια και αποφάσεις του συμβουλίου σύνδεσης.

(c) των χωρών των Δυτικών Βαλκανίων, σύμφωνα με τις διατάξεις που θα καθοριστούν με τις εν λόγω χώρες μετά από τη θέσπιση συμφωνιών-πλαισίων σχετικά με τη συμμετοχή τους σε κοινοτικά προγράμματα.

(d) της Ελβετικής Συνομοσπονδίας, με βάση διμερή συμφωνία που θα συναφθεί με τη χώρα αυτή.

2. Η βασική δραστηριότητα 1 του προγράμματος Jean Monnet που αναφέρεται στο άρθρο 2 παράγραφος 3 (a) θα είναι επίσης ανοικτή για ιδρύματα τριτοβάθμιας εκπαίδευσης σε οποιαδήποτε άλλη τρίτη χώρα.

3. Οι τρίτες χώρες που συμμετέχουν στο Ολοκληρωμένο Πρόγραμμα θα υπόκεινται σε όλες τις υποχρεώσεις και θα εκπληρώνουν όλα τα καθήκοντα που ορίζονται στην παρούσα απόφαση όσον αφορά τα κράτη μέλη.

Άρθρο 8

Διεθνής συνεργασία

Στο πλαίσιο του Ολοκληρωμένου Προγράμματος και σύμφωνα με το άρθρο 9, η Επιτροπή μπορεί να συνεργάζεται με τρίτες χώρες και με τους αρμόδιους διεθνείς οργανισμούς, και συγκεκριμένα το Συμβούλιο της Ευρώπης, τον Οργανισμό Οικονομικής Συνεργασίας και Ανάπτυξης (ΟΟΣΑ) και τον Εκπαιδευτικό, Επιστημονικό και Πολιτιστικό Οργανισμό των Ηνωμένων Εθνών (UNESCO).

Κεφάλαιο II

Εφαρμογή του Ολοκληρωμένου Προγράμματος

Άρθρο 9

Μέτρα εφαρμογής

1. Τα μέτρα που είναι απαραίτητα για την εφαρμογή του Ολοκληρωμένου Προγράμματος όσον αφορά τα παρακάτω ζητήματα θεσπίζονται από την Επιτροπή, σύμφωνα με τη διαδικασία διαχείρισης που αναφέρεται στο άρθρο 10 παράγραφος 2:

(a) το ετήσιο πρόγραμμα εργασιών.

(b) ο ετήσιος προϋπολογισμός και η κατανομή της χρηματοδότησης μεταξύ των ειδικών προγραμμάτων.

(c) τα μέτρα για τη διασφάλιση της εσωτερικής συνέπειας στο εσωτερικό του Ολοκληρωμένου Προγράμματος.

(d) τα μέτρα για την παρακολούθηση και την αξιολόγηση του Ολοκληρωμένου Προγράμματος και για τη διάδοση και τη μεταβίβαση των αποτελεσμάτων.

2. Τα μέτρα που είναι απαραίτητα για την εφαρμογή όλων των ζητημάτων που εντάσσονται στον τίτλο I εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία που αναφέρεται στο άρθρο 10 παράγραφος 3.

Άρθρο 10

Επικουρική Επιτροπή

1. Η Επιτροπή επικουρείται από επικουρική επιτροπή, που στο εξής αναφέρεται ως «η επικουρική επιτροπή».

2. Όταν γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/EΚ όσον αφορά τις διατάξεις του άρθρου 8.

3.

4. Η περίοδος που αναφέρεται στο άρθρο 4 παράγραφος 3 της απόφασης 1999/468/EΚ ορίζεται σε δύο μήνες.

5. Όταν γίνεται αναφορά στην παρούσα παράγραφο, εφαρμόζονται τα άρθρα 3 και 7 της απόφασης 1999/468/EΚ όσον αφορά τις διατάξεις του άρθρου 8.

6. Η επικουρική επιτροπή θεσπίζει τον κανονισμό λειτουργίας της.

7. Τα κράτη μέλη δεν μπορούν να εκπροσωπούνται από άτομα που εργάζονται στις εθνικές υπηρεσίες που αναφέρονται στο άρθρο 6 παράγραφος 2 (b) ή έχουν λειτουργική ευθύνη για αυτές.

Άρθρο 11

Κοινωνικοί εταίροι

1. Όποτε ζητείται η γνώμη της επικουρικής επιτροπής για οποιοδήποτε ζήτημα σχετικό με την εφαρμογή της παρούσας απόφασης όσον αφορά την επαγγελματική εκπαίδευση και κατάρτιση, μπορούν να συμμετέχουν στις εργασίες της επικουρικής επιτροπής ως παρατηρητές εκπρόσωποι των κοινωνικών εταίρων, που θα ορίζονται από την Επιτροπή με βάση προτάσεις εκ μέρους των ευρωπαίων κοινωνικών εταίρων. Ο αριθμός των παρατηρητών αυτών θα είναι ίσος με τον αριθμό των εκπροσώπων των κρατών μελών.

2. Οι εν λόγω παρατηρητές θα έχουν το δικαίωμα να ζητούν να καταγράφεται η θέση τους στα πρακτικά της συνεδρίασης της επικουρικής επιτροπής.

Άρθρο 12

Οριζόντια θέματα

Κατά την εφαρμογή του Ολοκληρωμένου Προγράμματος θα αποδίδεται η δέουσα προσοχή ώστε να εξασφαλίζεται ότι αυτό συμβάλλει πλήρως στην προώθηση των οριζόντιων πολιτικών της Κοινότητας ιδιαίτερα με τα εξής:

(a) προώθηση της συνειδητοποίησης της σημασίας της πολιτιστικής ποικιλομορφίας και της πολυπολιτισμικότητα στο εσωτερικό της Ευρώπης, καθώς και της ανάγκης για την καταπολέμηση του ρατσισμού και της ξενοφοβίας.

(b) πρόβλεψη για τους διδασκόμενους με ειδικές ανάγκες, συμβάλλοντας ιδίως στην προώθηση της ένταξής τους στο κανονικό σύστημα εκπαίδευσης και κατάρτισης.

(c) προώθηση της συνειδητοποίησης της σημασίας που έχει η συμβολή στην βιώσιμη οικονομική ανάπτυξη.

(d) προώθηση της ισότητας μεταξύ ανδρών και γυναικών και συμβολή στην καταπολέμηση όλων των μορφών διακρίσεων που βασίζονται στο φύλο, τη φυλετική ή εθνοτική προέλευση, τη θρησκεία ή τις πεποιθήσεις, την αναπηρία, την ηλικία ή τον γενετήσιο προσανατολισμό.

Άρθρο 13

Κοινές δράσεις

Στο πλαίσιο της διαδικασίας της δημιουργίας μιας Ευρώπης της γνώσης, οι δράσεις που υποστηρίζονται υπό το Ολοκληρωμένο Πρόγραμμα μπορούν να εφαρμόζονται σύμφωνα με τις διαδικασίες που αναφέρονται στο άρθρο 10 παράγραφος 2 με συναφή κοινοτικά προγράμματα και δράσεις, ιδίως αυτά που ανήκουν στον τομέα του πολιτισμού, των μέσων μαζικής επικοινωνίας, της νεολαίας, της έρευνας και ανάπτυξης, της απασχόλησης, των επιχειρήσεων, του περιβάλλοντος και των τεχνολογιών των πληροφοριών και επικοινωνιών.

Άρθρο 14

Συνέπεια και συμπληρωματικότητα

1. Η Επιτροπή, σε συνεργασία με τα κράτη μέλη, διασφαλίζει τη συνολική συνέπεια και συμπληρωματικότητα με άλλες σχετικές κοινοτικές πολιτικές, μέσα και ενέργειες, ιδιαίτερα με το Ευρωπαϊκό Κοινωνικό Ταμείο, με τις δράσεις ανθρώπινων πόρων και κινητικότητας του κοινοτικού προγράμματος-πλαισίου για την έρευνα και την ανάπτυξη, και με το στατιστικό πρόγραμμα της Κοινότητας. Η Επιτροπή διασφαλίζει αποτελεσματική σύνδεση μεταξύ του Ολοκληρωμένου Προγράμματος και των προγραμμάτων και δράσεων στον τομέα της εκπαίδευσης και κατάρτισης που πραγματοποιούνται στο πλαίσιο των κοινοτικών προενταξιακών μέσων, της άλλου είδους συνεργασίας με τρίτες χώρες και των αρμόδιων διεθνών οργανισμών.

2. Η Επιτροπή ενημερώνει τακτικά την επικουρική επιτροπή σχετικά με άλλες σχετικές κοινοτικές πρωτοβουλίες που αναλαμβάνονται στον τομέα της δια βίου μάθησης, όπου περιλαμβάνεται η συνεργασία με τρίτες χώρες και διεθνείς οργανισμούς.

3. Στις δράσεις εφαρμογής στο πλαίσιο του Ολοκληρωμένου Προγράμματος, η Επιτροπή και τα κράτη μέλη λαμβάνουν υπόψη τις προτεραιότητες που ορίζονται στις κατευθυντήριες γραμμές για την απασχόληση που εξέδωσε το Συμβούλιο, στο πλαίσιο μιας συντονισμένης στρατηγικής για την απασχόληση.

4. Στο πλαίσιο εταιρικής σχέσης με τους ευρωπαίους κοινωνικούς εταίρους, η Επιτροπή θα επιδιώξει την ανάπτυξη κατάλληλου συντονισμού μεταξύ του Ολοκληρωμένου Προγράμματος και του κοινωνικού διαλόγου σε επίπεδο Κοινότητας, περιλαμβανομένων όλων των τομεακών επιπέδων.

5. Κατά την εφαρμογή του Ολοκληρωμένου Προγράμματος, η Επιτροπή θα εξασφαλίσει την παροχή κατάλληλης βοήθειας εκ μέρους του Ευρωπαϊκού Κέντρου για την Ανάπτυξη της Επαγγελματικής Κατάρτισης (Cedefop) σε τομείς που εμπίπτουν στην αρμοδιότητά του και σύμφωνα με τις διευθετήσεις που προβλέπονται στον κανονισμό (ΕΟΚ) αριθ. 337/75 του Συμβουλίου [26]. Όταν ενδείκνυται, η Επιτροπή μπορεί επίσης να εξασφαλίσει την υποστήριξή του Ευρωπαϊκού Ιδρύματος Κατάρτισης εντός των ορίων της εντολής του και σύμφωνα με τις διευθετήσεις που προβλέπονται στον κανονισμό (ΕΟΚ) αριθ. 1360/90 [27].

[26] ΕΕ L 39, 13.2.1975.

[27] ΕΕ L 131, 23.5.1990, σ.1.

6. Η Επιτροπή ενημερώνει τακτικά τη Συμβουλευτική Επιτροπή για την Επαγγελματική Κατάρτιση όσον αφορά τη σχετική πρόοδο που επιτελείται στο πλαίσιο του προγράμματος Leonardo da Vinci.

1.

Κεφάλαιο ΙII

Οικονομικές διατάξεις - Αξιολόγηση

Άρθρο 15

Χρηματοδότηση

1. Το χρηματοδοτικό πλαίσιο για την εφαρμογή του Ολοκληρωμένου Προγράμματος ορίζεται με την παρούσα σε 13.620 εκατ. ευρώ. Από το ποσό αυτό, τα ποσά που θα διατεθούν για τα προγράμματα Comenius, Erasmus, Leonardo da Vinci και Grundtvig θα ανέρχονται τουλάχιστον στο ύψος ου αναφέρεται στο σημείο B.8 του παραρτήματος. Η Επιτροπή μπορεί να τροποποιήσει τα ποσά αυτά σύμφωνα με τη διαδικασία που αναφέρεται στο άρθρο 10 παράγραφος 2.

2. Μέχρι 1% του προϋπολογισμού του Ολοκληρωμένου Προγράμματος μπορεί να χρησιμοποιείται για την υποστήριξη δράσεων εταιρικής σχέσης, σχεδίων και δικτύων οργανωμένων στο πλαίσιο του Ολοκληρωμένου Προγράμματος από εταίρους από τρίτες χώρες οι οποίοι δεν συμμετέχουν στο Ολοκληρωμένο Πρόγραμμα υπό τις διατάξεις του άρθρου 7.

3. Οι ετήσιες πιστώσεις θα εγκρίνονται από την αρμόδια για τον προϋπολογισμό αρχή εντλος των ορίων των δημοσιονομικών προοπτικών.

Άρθρο 16

Παρακολούθηση και αξιολόγηση

1. Η Επιτροπή παρακολουθεί τακτικά το Ολοκληρωμένο Πρόγραμμα σε συνεργασία με τα κράτη μέλη. Η παρακολούθηση θα περιλαμβάνει τις εκθέσεις που αναφέρονται στη παράγραφο 4 και συγκεκριμένες δραστηριότητες.

2. Η Επιτροπή εξασφαλίζει την τακτική ανεξάρτητη εξωτερική αξιολόγηση του Ολοκληρωμένου Προγράμματος.

3. Τα κράτη μέλη υποβάλλουν στην Επιτροπή, το αργότερο έως τις 30 Ιουνίου 2010 και τις 30 Ιουνίου 2015, αντίστοιχα, εκθέσεις σχετικά με την εφαρμογή και τον αντίκτυπο του Ολοκληρωμένου Προγράμματος.

4. Η Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών:

(a) ενδιάμεση έκθεση αξιολόγησης σχετικά με τα αποτελέσματα που έχουν επιτευχθεί και με τις ποιοτικές και ποσοτικές πτυχές της εφαρμογής του Ολοκληρωμένου Προγράμματος το αργότερο έως τις 31 Μαρτίου 2011,

(b) ανακοίνωση σχετικά με τη συνέχεια του Ολοκληρωμένου Προγράμματος το αργότερο έως τις 31 Δεκεβρίου 2011,

(c) έκθεση εκ των υστέρων αξιολόγησης το αργότερο έως τις 31 Μαρτίου 2016.

ΤΙΤΛΟΣ II

ΤΑ ΕΙΔΙΚΑ ΠΡΟΓΡΑΜΜΑΤΑ

Κεφάλαιο Ι

Το πρόγραμμα Comenius

Άρθρο 17

Πρόσβαση στο πρόγραμμα Comenius

Στο πλαίσιο του Ολοκληρωμένου Προγράμματος, το πρόγραμμα Comenius απευθύνεται στους εξής:

(a) μαθητές της προσχολικής και της σχολικής εκπαίδευσης μέχρι το τέλος της ανώτερης δευτεροβάθμιας εκπαίδευσης.

(b) σχολεία, όπως ορίζονται απο τα κράτη μέλη.

(c) διδακτικό προσωπικό, προσωπικό υποστήριξης και διοικητικό προσωπικό στα εν λόγω σχολεία.

(d) ενώσεις και εκπροσώπους αυτών που ασχολούνται με τη σχολική εκπαίδευση.

(e) δημόσιους και ιδιωτικούς οργανισμούς που ειναι υπεύθυνοι για την οργάνωση και την παροχή εκπαίδευσης σε τοπικό, περιφερειακό και εθνικό επίπεδο.

(f) κέντρα και φορείς έρευνας που ασχολούντια με θέματα δια βίου μάθησης.

(g) ιδρύματα τριτοβάθμιας εκπαίδευσης.

Άρθρο 18

Λειτουργικοί στόχοι

Επιπλέον των στόχων του Ολοκληρωμένου Προγράμματος που ορίζονται στα άρθρα 1 και 2, οι λειτουργικοί στόχοι του προγράμματος Comenius είναι οι εξής:

(a) αύξηση του όγκου και βελτίωση της ποιότητας των ανταλλαγών όσον αφορά μαθητές και εκπαιδευτικό προσωπικό από διαφορετικά κράτη μέλη.

(b) αύξηση του όγκου και βελτίωση της ποιότητας των εταιρικών σχέσεων μεταξύ σχολείων από διαφορετικά κράτη μέλη, κατά τρόπον ώστε τουλάχιστον ένας στους είκοσι μαθητές να συμμετάσχει σε κοινές εκπαιδευτικές δραστηριότητες κατά τη διάρκεια του προγράμματος.

(c) ενθάρρυνση της εκμάθησης μιας δεύτερης ξένης γλώσσας.

(d) ενίσχυση της ποιότητας και της Ευρωπαϊκής διάστασης της εκπαίδευσης των δασκάλων.

(e) βελτίωση τωνπαιδαγωγικών προσεγγίσεων και της διαχείρισης των σχολείων.

Άρθρο 19

Δράσεις

1. Οι ακόλουθες δράσεις μπορούν να υποστηριχθούν από το πρόγραμμα Comenius:

(a) κινητικότητα των ατόμων όπως αναφέρεται στο άρθρο 5 παράγραφος 1 (a). Κατά την προετοιμασία ή την οργάνωση της εν λόγω κινητικότητας, πρέπει να θεσπίζονται τα απαραίτητα προπαρασκευαστικά μέτρα και να λαμβάνεται μέριμνα ώστε να διασφαλίζεται ότι είναι διαθέσιμη επαρκής εποπτεία και υποστήριξη για τους νέους στο πλαίσιο της κινητικότητας. Η εν λόγω κινητικότητα μπορεί να περιλαμβάνει τα εξής:

(i) ανταλαγές μαθητών και προσωπικού.

(ii) περιόδους άσκησης σε σχολεία ή επιχειρήσεις του εξωτερικού για μαθητές ή για εκπαιδευτικό προσωπικό.

(iii) συμμετοχή σε κύκλους κατάρτισης για δασκάλους.

(iv) επισκέψεις μελέτης και προπαρασκευαστικές επισκέψεις για δραστηριότητες κινητικότητας, εταιρικών σχέσεων, σχεδίων ή δικτύων.

(v) θέσεις βοηθών για δασκάλους και δυνητικούς δασκάλους.

(b) ανάπτυξη εταιρικών σχέσεων όπως αναφέρεται στο άρθρο 5 παράγραφος 1 (b) μεταξύ σχολείων ('εταιρικές σχέσεις Comenius'), με σκοπό την ανάπτυξη κοινών σχεδίων μάθησης μεταξύ των μαθητών.

(c) πολυμερή σχέδια συνεργασίας όπως αναφέρεται στο άρθρο 5 παράγραφος 1 (e). αυτά μπορούν να περιλαμβάνουν σχέδια που θα στοχεύουν στα εξής:

(i) ανάπτυξη, προώθηση και διάδοση νέων μεθόδων ή υλικών διδασκαλίας.

(ii) ανάπτυξη ή ανταλλαγή εμπειριών σχετικά με συστήματα παροχής πληροφοριών ή καθοδήγησης ιδιαίτερα προσαρμοσμένων στους διδασκόμενους που καλύπτονται από το πρόγραμμα Comenius.

(iii) ανάπτυξη, προώθηση και διάδοση νέων κύκλων μαθημάτων για εκπαίδευση δασκάλων ή νέου περιεχομένου για τέτοια μαθήματα.

(d) δίκτυα όπως αναφέρεται στο άρθρο 5 παράγραφος 1 (e). αυτά μπορούν να περιλαμβάνουν δίκτυα με τους εξής στόχους:

(i) ανάπτυξη της εκπαίδευσης στο πεδίο ή το θεματικό τομέα στον οποίο λειτουργούν, για όφελος δικό τους αλλά και της εκπαίδευσης γενικότερα.

(ii) απόκτηση και διάδοση σχετικών ορθών πρακτικών και καινοτομίας.

(iii) παροχή υποστήριξης περιεχομένου για σχέδια και εταιρικές σχέσεις που δημιουργούνται από άλλους.

(iv) προώθηση της ανάπτυξης της ανάλυσης αναγκών και των πρακτικών εφαρμογών της στη σχολική εκπαίδευση.

(e) άλλες πρωτοβουλίες που αποσκοπούν στην προώθησης των στόχων του προγράμματος Comenius όπως αναφέρονται στο άρθρο 5 παράγραφος 1 (h) ('Συνοδευτικά μέτρα').

2. Οι λειτουργικές λεπτομέρειες των δράσεων που αναφέρονται στην παράγραφο 1 αποφασίζονται σύμφωνα με τη διαδικασία που αναφέρεται στο άρθρο 10 παράγραφος 2.

Άρθρο 20

Προϋπολογισμός

Τουλάχιστον το 85% του προϋπολογισμού που είναι διαθέσιμος για το πρόγραμμα Comenius πρέπει να αφιερώνεται για την υποστήριξη της κινητικότητας όπως αναφέρεται στο άρθρο 19 παράγραφος 1 (a) και για εταιρικές σχέσεις Comenius partnerships όπως ορίζονται στο άρθρο 19 παράγραφος 1 (b).

Άρθρο 21

Μέτρα εφαρμογής

1. Τα μέτρα τα απαραίτητα για την εφαρμογή του προγράμματος Comenius όσον αφορά τα ακόλουθα ζητήματα θεσπίζονται από τη Επιτροπή σύμφωνα με τη διαδικασία διαχείρισης που αναφέρεται στο άρθρο 10 παράγραφος 2:

(a) ετήσιο πρόγραμμα εργασιών.

(b) ετήσιος προϋπολογισμός και κατανομή της χρηματοδότησης μεταξύ των διαφόρων δράσεων του προγράμματος Comenius.

(c) γενικές κατευθυντήριες γραμμές για την εφαρμογή του προγράμματος Comenius, κριτήρια και διαδικασίες επιλογής.

(d) κατανομή της χρηματοδότησης μεταξύ των κρατών μελών για τις δράσεις των οποίων η διαχείριση θα πραγματοποιείται μέσω της "Διαδικασίας εθνικής υπηρεσίας" που ορίζεται στο παράρτημα.

(e) διευθετήσεις για την παρακολούθηση και την αξιολόγηση του προγράμματος και για τη διάδοση και τη μεταφορά των αποτελεσμάτων.

2. Τα μέτρα τα απαραίτητα για την εφαρμογή του προγράμματος Comenius όσον αφορά όλα τα άλλα ζητήματα εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία που αναφέρεται στο άρθρο 10 παράγραφος 3.

Κεφάλαιο ΙΙ

Το πρόγραμμα Erasmus

Άρθρο 22

Πρόσβαση στο πρόγραμμα Erasmus

Στο πλαίσιο του Ολοκληρωμένου Προγράμματος, το πρόγραμμα Erasmus απευθύνεται στους εξής:

(a) μαθητές και εκπαιδευόμενους που παρακολουθούν όλες τις μορφές της τριτοβάθμιας εκπαίδευσης και της προηγμένης επαγγελματικής εκπαίδευσης και κατάρτισης (επίπεδα 5 και 6 της ISCED).

(b) ιδρύματα τριτοβάθμιας εκπαίδευσης, όπως ορίζονται από τα κράτη μέλη.

(c) διδακτικό και διοικητικό προσωπικό στα εν λόγω ιδρύματα.

(d) ενώσεις και εκπροσώπους αυτών που ασχολούνται με την τριτοβάθμια εκπαίδευση, όπου περιλαμβάνονται οι σχετικές ενώσεις σπουδαστών, πανεπιστημίων και δασκάλων/εκπαιδευτών.

(e) επιχειρήσεις, κοινωνικούς εταίρους και άλλους εκπροσώπους του εργασιακού βίου.

(f) δημόσιους και ιδιωτικούς οργανισμούς που ειναι υπεύθυνοι για την οργάνωση και την παροχή εκπαίδευσης σε τοπικό και περιφερειακό επίπεδο.

(g) κέντρα και φορείς έρευνας που ασχολούνται με θέματα δια βίου μάθησης.

Άρθρο 23

Λειτουργικοί στόχοι

Επιπλέον των στόχων του Ολοκληρωμένου Προγράμματος που ορίζονται στα άρθρα 1 και 2, οι λειτουργικοί στόχοι του προγράμματος Erasmus είναι οι εξής:

(a) αύξηση του όγκου και βελτίωση της ποιότητας της κινητικότητας των σπουδαστών και του διδακτικού προσωπικού, ώστε να συμβάλει το πρόγραμμα στην επίτευξη, ως το 2011, τουλάχιστον 3 εκατομμυρίων ατόμων που θα συμμετέχουν στην κινητικότητα των σπουδαστών στο πλαίσιο του Erasmus και των προηγούμενων προγραμμάτων.

(b) αύξηση του όγκου και βελτίωση της ποιότητας της πολυμερούς συνεργασίας μεταξύ ιδρυμάτων τριτοβάθμιας εκπαίδευσης στην Ευρώπη.

(c) αύξηση του βαθμού σύγκλισης των τυπικών προσόντων της τριτοβάθμιας εκπαίδευσης και της προηγμένης επαγγελματικής εκπαίδευσης που χορηγούνται στην Ευρώπη.

(d) ενίσχυση της συνεργασίας μεταξύ ιδρυμάτων τριτοβάθμιας εκπαίδευσης και επιχειρήσεων.

Άρθρο 24

Δράσεις

1. Οι ακόλουθες δράσεις μπορούν να υποστηριχθούν από το πρόγραμμα Erasmus:

(a) κινητικότητα των ατόμων όπως αναφέρεται στο άρθρο 5 παράγραφος 1 (a). Η εν λόγω κινητικότητα μπορεί να περιλαμβάνει τα εξής:

(i) κινητικότητα σπουδαστών για σπουδές ή κατάρτιση στο εξωτερικό σε ιδρύματα τριτοβάθμιας εκπαίδευσης, καθώς και περιόδους άσκησης σε επιχειρήσεις, κέντρα κατάρτισης ή άλλους οργανισμούς.

(ii) κινητικότητα διδακτικού προσωπικού σε ιδρύματα τριτοβάθμιας εκπαίδευσης για να προσφέρουν ή να λάβουν εκπαίδευση σε ένα ίδρυμα-εταίρο στο εξωτερικό.

(iii) κινητικότητα λοιπού προσωπικού από ιδρύματα τριτοβάθμιας εκπαίδευσης ή προσωπικού επιχειρήσεων για σκοπούς κατάρτισης ή διδασκαλίας.

(iv) εντατικά προγράμματα Erasmus οργανωμένα σε πολυμερή βάση.

Μπορεί επίσης να χορηγηθεί υποστήριξη στα ιδρύματα τριτοβάθμιας εκπαίδευσης της χώρας προέλευσης ή της χώρας υποδοχής για ενέργειες που αποσκοπούν στη διασφάλιση της ποιότητας σε όλα τα στάδια των διευθετήσεων για την κινητικότητα, συμπεριλαμβανόμενης της γλωσσικής προετοιμασίας.

(b) Κοινά σχέδια όπως αναφέρονται στο άρθρο 5 παράγραφος 1 (e), που εστιάζουν μεταξύ άλλων στην καινοτομία και τον πειραματισμό στους τομείς που αναφέρονται στους ειδικούς και τους λειτουργικούς στόχους.

(c) δίκτυα όπως αναφέρονται στο άρθρο 5 παράγραφος 1 (e) τα οποία ελέγχονται από κοινοπραξίες ιδρυμάτων τριτοβάθμιας εκπαίδευσης και αντιπροσωπεύουν έναν επιστημονικό κλάδο ή ένα διεπιστημονικό πεδίο, ('θεματικά δίκτυα Erasmus') που έχουν σκοπό την ανάπτυξη νέων εννοιών και τομέων μάθησης. Τα δίκτυα αυτά μπορούν επίσης να περιλαμβάνουν εκπροσώπους από άλλους δημόσιους φορείς ή από επιχειρήσεις ή ενώσεις.

(d) άλλες πρωτοβουλίες που αποσκοπούν στην προώθηση των στόχων του προγράμματος Erasmus, όπως αναφέρονται στο άρθρο 5 παράγραφος 1 (h) ('Συνοδευτικά μέτρα').

2. Τα άτομα που συμμετέχουν στην κινητικότητα στο πλαίσιο της παραγράφου 1(a)(i) ('σπουδαστές Erasmus') θα ανήκουν σε μία από τις εξής κατηγορίες:

(a) σπουδαστές σε ιδρύματα τριτοβάθμιας εκπαίδευσης οι οποίοι, αφού ολοκληρώσουν τουλάχιστον το πρώτο έτος σπουδών, πραγματοποιούν μια περίοδο σπουδών σε άλλο κράτος μέλος στο πλαίσιο της Δράσσης κινητικότητας του προγράματος Erasmus, ανεξάρτητα από το αν έχουν λάβει οικονομική υποστήριξη υπό το πρόγραμμα. Οι περίοδοι αυτές θα αναγνωρίζονται στο πλαίσιο διαπανεπιστημιακών συμφωνιών μεταξύ των ιδρυμάτων αποστολής και υποδοχής. Τα ιδρύματα υποδοχής δεν θα χρεώνουν δίδακτρα στους εν λόγω σπουδαστές.

(b) σπουδαστές εγγεγραμμένοι σε προγράμματα κοινού Master σε χώρα διαφορετική από αυτή όπου έλαβαν το πρώτο πτυχίο τους (Bachelor).

(c) σπουδαστές σε ιδρύματα τριτοβάθμιας εκπαίδευσης που συμμετέχουν σε περιόδους άσκησης σε επιχειρήσεις ή κέντρα κατάρτισης.

3. Οι λειτουργικές λεπτομέρειες των δράσεων που αναφέρονται στην παράγραφο 1 αποφασίζονται σύμφωνα με τη διαδικασία που αναφέρεται στο άρθρο 10 παράγραφος 2.

Άρθρο 25

Προϋπολογισμός

Τουλάχιστον το 85% του προϋπολογισμού που είναι διαθέσιμος για το πρόγραμμα Erasmus πρέπει να αφιερώνεται για την υποστήριξη της κινητικότητας όπως αναφέρεται στο άρθρο 24 παράγραφος 1 (a).

Άρθρο 26

Μέτρα εφαρμογής

1. Τα μέτρα τα απαραίτητα για την εφαρμογή του προγράμματος Erasmus όσον αφορά τα ακόλουθα ζητήματα θεσπίζονται από τη Επιτροπή σύμφωνα με τη διαδικασία διαχείρισης που αναφέρεται στο άρθρο 10 παράγραφος 2:

(a) ετήσιο πρόγραμμα εργασιών.

(b) ετήσιος προϋπολογισμός και κατανομή της χρηματοδότησης μεταξύ των διαφόρων δράσεων του προγράμματος Erasmus.

(c) γενικές κατευθυντήριες γραμμές για την εφαρμογή του προγράμματος Erasmus, κριτήρια και διαδικασίες επιλογής.

(d) κατανομή της χρηματοδότησης μεταξύ των κρατών μελών για τις δράσεις των οποίων η διαχείριση θα πραγματοποιείται μέσω της "Διαδικασίας εθνικής υπηρεσίας" που ορίζεται στο παράρτημα.

(e) διευθετήσεις για την παρακολούθηση και την αξιολόγηση του προγράμματος και για τη διάδοση και τη μεταφορά των αποτελεσμάτων.

2. Τα μέτρα τα απαραίτητα για την εφαρμογή του προγράμματος Erasmus όσον αφορά όλα τα άλλα ζητήματα εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία αναφέρεται στο άρθρο 10 παράγραφος 3.

Κεφάλαιο ΙΙΙ

Το πρόγραμμα Leonardo da Vinci

Άρθρο 27

Πρόσβαση στο πρόγραμμα Leonardo da Vinci

Στο πλαίσιο του Ολοκληρωμένου Προγράμματος, το πρόγραμμα Leonardo da Vinci απευθύνεται στους εξής:

(a) νέους που παρακολουθούν όλες τις μορφές της επαγγελματικής εκπαίδευσης και κατάρτισης μέχρι και την ανώτερη δευτεροβάθμια εκπαίδευση (έως το επίπεδο 3 της ISCED).

(b) διδασκόμενους στη συνεχή επαγγελματική εκπαίδευση και κατάρτιση (επίπεδο 4 της ISCED).

(c) άτομα από την αγορά εργασίας.

(d) παρόχους μάθησης στους τομείς που καλύπτονται από το πρόγραμμα Leonardo da Vinci.

(e) διδακτικό και διοικητικό προσωπικό σ' αυτούς τους παρόχους μάθησης.

(f) ενώσεις και εκπροσώπους αυτών που ασχολούνται με την επαγγελματική εκπαίδευση και κατάρτιση, όπου περιλαμβάνονται οι ενώσεις εκπαιδευομένων, γονέων και δασκάλων.

(g) επιχειρήσεις, κοινωνικούς εταίρους και άλλους εκπροσώπους του εργασιακού βίου, όπου περιλαμβάνονται τα εμπορικά επιμελητήρια και άλλες επαγελματικές οργανώσεις.

(h) φορείς που παρέχουν υπηρεσίες προσανατολισμού, συμβουλευτικής και πληροφόρησης σχετικά με οποιαδήποτε πτυχή της δια βίου μάθησης.

(i) τα πρόσωπα και τους φορείς που είναι υπεύθυνοι για συστήματα και πολιτικές που αφορούν οποιαδήποτε πτυχή της δια βίου μάθησης σε τοπικό, περιφερειακό και εθνικό επίπεδο.

(j) κέντρα και φορείς έρευνας που ασχολούνται με θέματα δια βίου μάθησης.

(k) μη κερδοσκοπικούς οργανισμούς, εθελοντικούς φορείς, ΜΚΟ.

Άρθρο 28

Λειτουργικοί στόχοι

Επιπλέον των στόχων του Ολοκληρωμένου Προγράμματος που ορίζονται στα άρθρα 1 και 2, οι λειτουργικοί στόχοι του προγράμματος Leonardo da Vinci είναι οι εξής:

(a) αύξηση του όγκου και βελτίωση της ποιότητας της κινητικότητας σε όλη την Ευρώπη για τα άτομα που παρακολουθούν αρχική επαγγελματική εκπαίδευση και κατάρτιση και συνεχή κατάρτιση, ώστε να αυξηθούν οι περίοδοι άσκησης σε επιχειρήσεις στις 150.000 τουλάχιστον ως το τέλος του Ολοκληρωμένου Προγράμματος.

(b) αύξηση του όγκου και βελτίωση της ποιότητας της συνεργασίας μεταξύ παρόχων μάθησης, επιχειρήσεων, κοινωνικών εταίρων και άλλων σχετικών φορέων.

(c) διευκόλυνση της ανάπτυξης καινοτόμων πρακτικών στους τομείς της αρχικής και της συνεχούς κατάρτισης και μεταφορά τους, ακόμη και από μια συμμετέχουσα χώρα σε άλλες.

(d) βελτίωση της διαφάνειας και της αναγνώρισης των τυπικών προσόντων και ικανοτήτων, περιλαμβανομένων και αυτών που αποκτώνται με ανεπίσημη και άτυπη μάθηση.

Άρθρο 29

Δράσεις

1. Οι ακόλουθες δράσεις μπορούν να υποστηριχθούν από το πρόγραμμα Leonardo da Vinci:

(a) κινητικότητα των ατόμων, όπως αναφέρεται στο άρθρο 5 παράγραφος 1 (a). Κατά την προετοιμασία ή την οργάνωση της εν λόγω κινητικότητας, πρέπει να θεσπίζονται τα απαραίτητα προπαρασκευαστικά μέτρα και να λαμβάνεται μέριμνα ώστε να διασφαλίζεται ότι είναι διαθέσιμη επαρκής εποπτεία και υποστήριξη για τα άτομα στο πλαίσιο της κινητικότητας. Η εν λόγω κινητικότητα μπορεί να περιλαμβάνει τα εξής:

(i) διεθνικές περιόδους άσκησης σε επιχειρήσεις ή σε ιδρύματα κατάρτισης.

(ii) περιόδους άσκησης και ανταλλαγές που αποσκοπούν στην περαιτέρω επαγγελματική ανάπτυξη εκπαιδευτών και συμβούλων προσανατολισμού, καθώς και αυτών που είναι υπεύθυνοι για ιδρύματα κατάρτισης και για σχεδιασμό της κατάρτισης και προσανατολισμό σταδιοδρομίας σε επιχειρήσεις.

(b) εταιρικές σχέσεις, όπως αναφέρεται στο άρθρο 5 παράγραφος 1 (b), που εστιάζουν σε θέματα αμοιβαίου ενδιαφέροντος για τους συμμετέχοντες οργανισμούς.

(c) πολυμερή σχέδια, όπως αναφέρεται στο άρθρο 5 παράγραφος 1 (c), ιδίως αυτά που στόχο έχουν τη βελτίωση των συστημάτων κατάρτισης με τη μεταφορά καινοτομίας που προϋποθέτει τη γλωσσική, πολιτιστική και νομική προσαρμογή, στις εθνκές ανάγκες, καινοτόμων προϊόντων και διαδικασιών που αναπτύχθηκαν σε διαφορετικά περιβάλλοντα.

(d) πολυμερή σχέδια, όπως αναφέρεται στο άρθρο 5 παράγραφος 1 (e), που στόχο έχουν τη βελτίωση των συστημάτων κατάρτισης μέσω της ανάπτυξης και της μεταφοράς καινοτομίας και ορθών πρακτικών.

(e) θεματιά δίκτυα εμπειρογνωμόνων και οργανισμών, όπως αναφέρονται στο άρθρο 5 παράγραφος 1 (e), που ασχολούνται με συγκεκριμένα ζητήματα σχετικά με την επαγγελματική εκπαίδευση και κατάρτιση.

(f) άλλες πρωτοβουλίες που αποσκοπούν στην προώθηση των στόχων του προγράμματος Leonardo da Vinci, όπως αναφέρονται στο άρθρο 5 παράγραφος 1 (h) ('Συνοδευτικά μέτρα').

2. Οι λειτουργικές λεπτομέρειες των εν λόγω δράσεων αποφασίζονται σύμφωνα με τη διαδικασία που αναφέρεται στο άρθρο 10 παράγραφος 2.

Άρθρο 30

Προϋπολογισμός

Τουλάχιστον το 75% του προϋπολογισμού που είναι διαθέσιμος για το πρόγραμμα Leonardo da Vinci πρέπει να αφιερώνεται για την υποστήριξη της κινητικότητας όπως αναφέρεται στο άρθρο 29 παράγραφος 1 (a).

Άρθρο 31

Μέτρα εφαρμογής

1. Τα μέτρα τα απαραίτητα για την εφαρμογή του προγράμματος Leonardo da Vinci όσον αφορά τα ακόλουθα ζητήματα θεσπίζονται από τη Επιτροπή σύμφωνα με τη διαδικασία διαχείρισης που αναφέρεται στο άρθρο 10 παράγραφος 2.

(a) ετήσιο πρόγραμμα εργασιών.

(b) ετήσιος προϋπολογισμός και κατανομή της χρηματοδότησης μεταξύ των διαφόρων δράσεων του προγράμματος Leonardo da Vinci.

(c) γενικές κατευθυντήριες γραμμές για την εφαρμογή του προγράμματος Leonardo da Vinci, κριτήρια και διαδικασίες επιλογής.

(d) κατανομή της χρηματοδότησης μεταξύ των κρατών μελών για τις δράσεις των οποίων η διαχείριση θα πραγματοποιείται μέσω της "Διαδικασίας εθνικής υπηρεσίας" που ορίζεται στο παράρτημα.

(e) διευθετήσεις για την παρακολούθηση και την αξιολόγηση του προγράμματος και για τη διάδοση και τη μεταφορά των αποτελεσμάτων.

2. Τα μέτρα τα απαραίτητα για την εφαρμογή του προγράμματος Leonardo da Vinci όσον αφορά όλα τα άλλα ζητήματα εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία που αναφέρεται στο άρθρο 10 παράγραφος 3.

Κεφάλαιο ΙV

Το πρόγραμμα Grundtvig

Άρθρο 32

Πρόσβαση στο πρόγραμμα Grundtvig

Στο πλαίσιο του Ολοκληρωμένου Προγράμματος, το πρόγραμμα Grundtvig απευθύνεται στους εξής:

(a) διδασκόμενους που παρακολουθούν εκπαίδευση ενηλίκων.

(b) πάροχους μάθησης στον τομέα της εκπαίδευσης των ενηλίκων.

(c) διδακτικό και διοικητικό προσωπικό των εν λόγω πάροχων μάθησης και άλλους οργανισμούς που ασχολούνται με την εκπαίδευση των ενηλίκων.

(d) φορείς που ασχολούνται με την αρχική και την προχωρημένη κατάρτιση του προσωπικού εκπαίδευσης των ενηλίκων.

(e) ενώσεις και εκπροσώπους αυτών που ασχολούνται με την εκπαίδευση των ενηλίκων, όπου περιλαμβάνονται οι ενώσεις διδασκομένων και δασκάλων.

(f) φορείς που παρέχουν υπηρεσίες προσανατολισμού, συμβουλευτικής και πληροφόρησης σχετικά με οποιαδήποτε πτυχή της εκπαίδευσης των ενηλίκων.

(g) τα πρόσωπα και τους φορείς που είναι υπεύθυνοι για συστήματα και πολιτικές που αφορούν οποιαδήποτε πτυχή της της εκπαίδευσης των ενηλίκων σε τοπικό, περιφερειακό και εθνικό επίπεδο.

(h) κέντρα και φορείς έρευνας που ασχολούνται με θέματα εκπαίδευσης των ενηλίκων.

(i) επιχειρήσεις.

(j) μη κερδοσκοπικούς οργανισμούς, εθελοντικούς φορείς, ΜΚΟ.

(k) ιδρύματα τριτοβάθμιας εκπαίδευσης.

Άρθρο 33

Λειτουργικοί στόχοι

Επιπλέον των στόχων του Ολοκληρωμένου Προγράμματος που ορίζονται στα άρθρα 1 και 2, οι λειτουργικοί στόχοι του προγράμματος Grundtvig είναι οι εξής:

(a) αύξηση του όγκου και βελτίωση της ποιότητας της κινητικότητας, σε όλη την Ευρώπη, ατόμων που ασχολούνται με την εκπαίδευση των ενηλίκων, ώστε να υποστηριχθεί η κινητικότητα τουλάχιστον 25.000 ατόμων αυτής της κατηγορίας ανά έτος μέχρι το 2013.

(b) αύξηση του όγκου και βελτίωση της ποιότητας της συνεργασίας μεταξύ οργανισμών που ασχολούνται με την εκπαίδευση των ενηλίκων σε όλη την Ευρώπη.

(c) διευκόλυνση της ανάπτυξης καινοτόμων πρακτικών στον τομέα της εκπαίδευσης των ενηλίκων και μεταφορά τους, περιλαμβανόμενης της μεταφοράς από μία συμμετέχουσα χώρα σε άλλες.

(d) διασφάλιση ότι σε άτομα από ευπαθείς κοινωνικές ομάδες και από περιθωριακά κοινωνικά περιβάλλοντα, ιδίως αυτά που εγκατέλειψαν την εκπαίδευση χωρίς βασικά προσόντα, προσφέρονται εναλλακτικές ευκαιρίες για πρόσβαση σε εκπαίδευση ενηλίκων.

(e) βελτίωση των παιδαγωγικών προσεγγίσεων και της διαχείρισης των οργανισμών εκπαίδευσης των ενηλίκων.

Άρθρο 34

Δράσεις

1. Οι ακόλουθες δράσεις μπορούν να υποστηριχθούν από το πρόγραμμα Grundtvig:

(a) κινητικότητα των ατόμων, όπως αναφέρεται στο άρθρο 5 παράγραφος 1 (a). Κατά την προετοιμασία ή την οργάνωση της εν λόγω κινητικότητας, πρέπει να θεσπίζονται τα απαραίτητα προπαρασκευαστικά μέτρα και να λαμβάνεται μέριμνα ώστε να διασφαλίζεται ότι είναι διαθέσιμη επαρκής εποπτεία και υποστήριξη για τα άτομα στο πλαίσιο της κινητικότητας. Η εν λόγω κινητικότητα μπορεί να περιλαμβάνει επισκέψεις, περιόδους άσκησης, θέσεις βοηθών και ανταλλαγές για συμμετέχοντες σε επίσημη και μη επίσημη εκπαίδευση ενηλίκων, όπου περιλαμβάνεται η κατάρτιση και η επαγγελματική ανάπτυξη του προσωπικού εκπαίδευσης των ενηλίκων.

(b) εταιρικές σχέσεις, όπως αναφέρεται στο άρθρο 5 παράγραφος 1 (b), γνωστές ως 'εταιρικές σχέσεις μάθησης Grundtvig', που εστιάζονται σε θέματα αμοιβαίου ενδιαφέροντος για τους συμμετέχοντες οργανισμούς.

(c) πολυμερή σχέδια, όπως αναφέρεται στο άρθρο 5 παράγραφος 1 (e), που αποσκοπούν στη βελτίωση των συστημάτων εκπαίδευσης των ενηλίκων μέσω της ανάπτυξης και της μεταφοράς καινοτομίας και ορθών πρακτικών.

(d) θεματικά δίκτυα εμπειρογνωμόνων και οργανισμών, όπως αναφέρεται στο άρθρο 5 παράγραφος 1 (e), γνωστά ως 'δίκτυα Grundtvig', που ασχολούνται ιδιαίτερα με τα εξής:

(i) ανάπτυξη της εκπαίδευσης των ενηλίκων στον κλάδο, το θεματικό τομέα ή τη διαχειριστική πτυχή που αποτελεί το αντικείμενό τους.

(ii) εντοπισμό και διάδοση κατάλληλων ορθών πρακτικών και καινοτομίας.

(iii) παροχή υποστήριξης περιεχομένου σε σχέδια και εταιρικές σχέσεις που δημιουργούνται από άλλους και διευκόλυνση της διαδραστικότητας μεταξύ αυτών των σχεδίων και των εταιρικών σχέσεων.

(iv) προώθηση της ανάπτυξης της ανάλυσης αναγκών και της διασφάλισης της ποιότητας στην εκπαίδευση των ενηλίκων.

(e) άλλες πρωτοβουλίες που αποσκοπούν στην προώθηση των στόχων του προγράμματος Grundtvig, όπως αναφέρονται στο άρθρο 5 παράγραφος 1 (h) ('Συνοδευτικά μέτρα').

2. Οι λειτουργικές λεπτομέρειες των εν λόγω δράσεων αποφασίζονται σύμφωνα με τη διαδικασία που αναφέρεται στο άρθρο 10 παράγραφος 2.

Άρθρο 35

Προϋπολογισμός

Τουλάχιστον 60% του προϋπολογισμού που είναι διαθέσιμος για το πρόγραμμα Grundtvig πρέπει να αφιερώνεται για την υποστήριξη της κινητικότητας και των εταιρικών σχέσεων όπως αναφέρεται στο άρθρο 34 παράγραφος (a) και (b).

Άρθρο 36

Μέτρα εφαρμογής

1. Τα μέτρα τα απαραίτητα για την εφαρμογή του προγράμματος Grundtvig όσον αφορά τα ακόλουθα ζητήματα θεσπίζονται από τη Επιτροπή σύμφωνα με τη διαδικασία διαχείρισης που αναφέρεται στο άρθρο 10 παράγραφος 2.

(a) ετήσιο πρόγραμμα εργασιών .

(b) ετήσιος προϋπολογισμός και κατανομή της χρηματοδότησης μεταξύ των διαφόρων δράσεων του προγράμματος Grundtvig.

(c) γενικές κατευθυντήριες γραμμές για την εφαρμογή του προγράμματος Grundtvig, κριτήρια και διαδικασίες επιλογής.

(d) κατανομή της χρηματοδότησης μεταξύ των κρατών μελών για τις δράσεις των οποίων η διαχείριση θα πραγματοποιείται μέσω της "Διαδικασίας εθνικής υπηρεσίας" που ορίζεται στο παράρτημα.

(e) διευθετήσεις για την παρακολούθηση και την αξιολόγηση του προγράμματος και για τη διάδοση και τη μεταφορά των αποτελεσμάτων.

2. Τα μέτρα τα απαραίτητα για την εφαρμογή του προγράμματος Grundtvig όσον αφορά όλα τα άλλα ζητήματα εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία που αναφέρεται στο άρθρο 10 παράγραφος 3.

Κεφάλαιο V

Το εγκάρσιο πρόγραμμα

Άρθρο 37

Λειτουργικοί στόχοι

Επιπλέον των στόχων του Ολοκληρωμένου Προγράμματος που ορίζονται στα άρθρα 1 και 2, οι λειτουργικοί στόχοι του εγκάρσιου προγράμματος είναι οι εξής:

(a) υποστήριξη της ανάπτυξης πολιτικής για τη δια βίου μάθηση σε Ευρωπαϊκό επίπεδο, ιδίως στο πλαίσιο των διαδικασιών της Λισσαβώνας, της Μπολόνια και της Κοπεγχάγης και των διαδόχων τους.

(b) διασφάλιση επαρκούς παροχής συγκρίσιμων δεδομένων, στατιστικών και αναλύσεων για την υποστήριξη της ανάπτυξης πολιτικής για τη δια βίου μάθηση.

(c) παρακολούθηση της προόδου όσον αφορά την επίτευξη των στόχων στη δια βίου μάθηση, και εντοπισμός τομέων που χρειάζονται ιδιαίτερη προσοχή.

(d) προώθηση της εκμάθησης γλωσσών και υποστήριξη της γλωσικής ποικιλομορφίας στα κράτη μέλη.

(e) υποστήριξη της ανάπτυξης καινοτόμου περιεχομένου, υπηρεσιών, παιδαγωγικών μεθόδων και πρακτικής για τη δια βίου μάθηση με βάση τις ΤΠΕ.

(f) διασφάλιση ότι τα αποτελέσματα του Ολοκληρωμένου Προγράμματος θα αναγνωρίζονται, θα επιδεικνύονται και θα εφαρμόζονται κατάλληλα σε ευρεία κλίμακα.

Άρθρο 38

Δράσεις

1. Οι ακόλουθες δράσεις μπορούν να υποστηριχθούν υπό τη βασική δραστηριότητα που αναφέρεται στο άρθρο 2 παράγραφος 2(a):

(a) ατομική κινητικότητα, όπως αναφέρεται στο άρθρο 5 παράγραφος 1(a), όπου περιλαμβάνονται επισκέψεις μελέτης για εμπειρογνώμονες και υπαλλήλους που ορίζονται από τις εθνικές, περιφερειακές και τοπικές αρχές, για διευθυντές εκπαιδευτικών ιδρυμάτων και ιδρυμάτων κατάρτισης και υπηρεσιών προσανατολισμού, καθώς και για κοινωνικούς εταίρους.

(b) πολυμερή σχέδια, όπως αναφέρεται στο άρθρο 5 παράγραφος 1(e), που αποσκοπούν στην προετοιμασία και τη δοκιμή προτάσεων πολιτικής που αναπτύσσονται σε επίπεδο κοινότητας.

(c) πολυμερή δίκτυα συνεργασίας, όπως αναφέρεται στο άρθρο 5 παράγραφος 1(e), εμπειρογνωμόνων ή/και ιδρυμάτων που εργάζονται από κοινού σε ζητήματα πολιτικής. Στα δίκτυα αυτά μπορούν να περιλαμβάνονται τα εξής:

(i) θεματικά δίκτυα που εργάζονται σε ζητήματα σχετικά με το περιεχόμενο της δια βίου μάθησης ή με τις μεθοδολογίες και τις πολιτικές της δια βίου μάθησης. Τα δίκτυα αυτά μπορούν να παρατηρούν, να ανταλλάσσουν, να επισημαίνουν και να αναλύουν ορθές πρακτικές και καινοτομία, και να διατυπώνουν προτάσεις για την καλύτερη και ευρύτερη χρήση των σχετικών πρακτικών στα κράτη μέλη.

(ii) μόνιμα συνέδρια για ζητήματα πολιτικής, με στόχο το συντονισμό της πολιτικής σε Ευρωπαϊκό επίπεδο όσον αφορά τα στρατηγικά ζητήματα στη δια βίου μάθηση.

(d) παρατήρηση και ανάλυση πολιτικών και συστημάτων στον τομέα της δια βίου μάθησης, όπως αναφέρεται στο άρθρο 5 παράγραφος 1(f), που μπορεί να περιλαμβάνει τα εξής:

(i) μελέτες και συγκριτική έρευνα.

(ii) ανάπτυξη δεικτών και στατιστικών ερευνών, όπου θα περιλαμβάνεται η υποστήριξη για εργασίες που πραγματοποιούνται στον τομέα της δια βίου μάθησης σε συνεργασία με την Eurostat.

(iii) υποστήριξη για τη λειτουργία του δικτύου Eurydice και χτηματοδότηση της Ευρωπαϊκής Μονάδας Eurydice που δημιούργησε η Επιτροπή.

(e) δράση για την υποστήριξη της διαφάνειας και της αναγνώρισης των προσόντων και των ικανοτήτων, περιλαμβανομένων και αυτών που αποκτώνται με μη επίσημη και άτυπη μάθηση, και συνεργασία όσον αφορά τη διασφάλιση ποιότητας, όπως αναφέρεται στο άρθρο 5 παράγραφος 1(f), που μπορεί να περιλαμβάνει τα εξής:

(i) δίκτυα ορτγανισμών που διευκολύνουν την κινητικότητα και την αναγνώριση, όπως το Euroguidance και τα Εθνικά Κέντρα Ενημέρωσης περί Ακαδημαϊκής Αναγνώρισης (NARIC).

(ii) υποστήριξη για διεθνικές υπηρεσίες βασισμένες στο διαδίκτυο, όπως η Ploteus.

(iii) δραστηριότητες στο πλαίσιο της πρωτοβουλίας Europass σύμφωνα με την απόφαση XXX του Ευρωπαϊκού Κοινοβουλίου και του Συμβουλίου σχετικά με ένα ενιαίο πλαίσιο για τη διαφάνεια των επαγγελματικών προσόντων και ικανοτήτων.

(f) άλλες πρωτοβουλίες όπως αναφέρεται στο άρθρο 5 παράγραφος 1 (h) ('Συνοδευτικά μέτρα') με σκοπό την προώθηση των στόχων της βασικής δραστηριότητας που αναφέρεται στο άρθρο 2 παράγραφος 2 (a).

2. Οι παρακάτω στρατηγικές δράσεις, σχεδιασμένες για την αντιμετώπιση των αναγκών διδασκαλίας και μάθησης σε περισσότερα από ένα στάδια του βίου, μπορούν να υποστηριχθούν στο πλαίσιο της βασικής δραστηριότητας που αναφέρεται στο άρθρο 2 παράγραφος 2 (b):

(a) πολυμερή σχέδια, όπως αναφέρεται στο άρθρο 5 παράγραφος 1(e), που στόχο έχουν, μεταξύ άλλων, τα εξής:

(i) ανάπτυξη νέων υλικών εκμάθησης γλωσσών, όπου περιλαμβάνονται τα επιγραμμικά μαθήματα, καθώς και μέσων για γλωσσικές δοκιμασίες.

(ii) ανάπτυξη εργαλείων και κύκλων μαθημάτων για κατάρτιση δασκάλων γλωσσών.

(b) δίκτυα όπως αναφέρεται στο άρθρο 5 παράγραφος 1(e), στον τομέα της εκμάθησης γλωσσών και της γλωσσικής ποικιλομορφίας.

(c) άλλες πρωτοβουλίες σύμφωνες με τους στόχους του Ολοκληρωμένου Προγράμματος, όπως αναφέρεται στο άρθρο 5 παράγραφος 1(h), όπου περιλαμβάνονται οι δραστηριότητες που σκοπό έχουν να καταστήσουν την εκμάθηση γλωσσών πιο ελκυστική για τους διδασκόμενους μέσω των μέσων μαζικής επικοινωνίας ή/και μέσω εκστρατειών εμπορικής προώθησης, διαφήμισης και πληροφόρησης, καθώς και συνέδρια, μελέτες και στατιστικοί δείκτες στον τομέα της εκμάθησης γλωσσών και της γλωσσικής ποικιλομορφίας.

3. Οι παρακάτω δράσεις μπορούν να υποστηριχθούν στο πλαίσιο της βασικής δραστηριότητας που αναφέρεται στο άρθρο 2 παράγραφος 2 (c):

(a) πολυμερή σχέδια, όπως αναφέρεται στο άρθρο 5 παράγραφος 1(e), που στόχο έχουν την ανάπτυξη και τη διανομή καινοτόμων μεθόδων, περιεχομένων, υπηρεσιών και περιβαλλόντων.

(b) δίκτυα όπως αναφέρεται στο άρθρο 5 παράγραφος 1(e), που στόχο έχουν την κοινή διάθεση και την ανταλλαγή γνώσεων, εμπειρίας και ορθών πρακτικών.

(c) λοιπές δράσεις που αποσκοπούν στη βελτίωση της πολιτικής και της πρακτικής για τη δια βίου μάθηση, όπως περιγράφεται στο άρθρο 5 παράγραφος 1 (f), που μπορούν να περιλαμβάνουν μηχανισμούς για αξιολόγηση, παρατήρηση, συγκριτική αξιολόγηση, βελτίωση της ποιότητας και την ανάλυση των τάσεων όσοσν αφορά την τεχνολογία και την παιδαγωγική.

4. Οι παρακάτω δράσεις μπορούν να υποστηριχθούν στο πλαίσιο της βασικής δραστηριότητας που αναφέρεται στο άρθρο 2 παράγραφος 2 (d):

(a) μονομερή και εθνικά σχέδια, όπως αναφέρεται στο άρθρο 5 παράγραφος 1(d).

(b) πολυμερή σχέδια, όπως αναφέρεται στο άρθρο 5 παράγραφος 1(e), που στόχο έχουν, μεταξύ άλλων, τα εξής:

(i) υποστήριξη της αξιοποίησης και της εφαρμογής καινοτόμων προϊόντων και πρακτικών.

(ii) τόνωση της συνεργασίας μεταξύ σχεδίων που λειτουργούν στον ίδιο τομέα.

(iii) ανάπτυξη ορθών πρακτικών όσον αφορά μεθόδους διάδοσης.

(c) δημιουργία υλικού αναφοράς όπως αναφέρεται στο άρθρο 5 παράγραφος 1(f), που μπορεί να περιλαμβάνει τη συλλογή σχετικών στατιστικών δεδομένων και μελετών στον τομέα της διάδοσης, την αξιοποίηση των αποτελεσμάτων και την ανταλλαγή ορθών πρακτικών.

Άρθρο 39

Μέτρα εφαρμογής

1. Τα μέτρα τα απαραίτητα για την εφαρμογή του εγκάρσιου προγράμματος όσον αφορά τα ακόλουθα ζητήματα θεσπίζονται από τη Επιτροπή σύμφωνα με τη διαδικασία διαχείρισης που αναφέρεται στο άρθρο 10 παράγραφος 2:

(a) ετήσιο πρόγραμμα εργασιών, καθώς και κριτήρια και διαδικασίες επιλογής.

(b) ετήσιος προϋπολογισμός και κατανομή της χρηματοδότησης μεταξύ των διαφόρων δράσεων του εγκάρσιου προγράμματος.

(c) κατευθυντήριες γραμμές για την εφαρμογή του εγκάρσιου προγράμματος και των βασικών δραστηριοτήτων του.

(d) κατανομή της χρηματοδότησης μεταξύ των κρατών μελών για τις δράσεις των οποίων η διαχείριση θα πραγματοποιείται μέσω της "Διαδικασίας εθνικής υπηρεσίας" που ορίζεται στο παράρτημα.

(e) διευθετήσεις για την παρακολούθηση και την αξιολόγηση του προγράμματος και για τη διάδοση και τη μεταφορά των αποτελεσμάτων.

2. Τα μέτρα τα απαραίτητα για την εφαρμογή του εγκάρσιου προγράμματος όσον αφορά όλα τα άλλα ζητήματα εκτός από αυτά που ορίζονται στην παράγραφο 1 του παρόντος άρθρου θεσπίζονται σύμφωνα με τη συμβουλευτική διαδικασία που αναφέρεται στο άρθρο 10 παράγραφος 3.

Κεφάλαιο VI

Το πρόγραμμα Jean Monnet

Άρθρο 40

Πρόσβαση στο πρόγραμμα Jean Monnet

Στο πλαίσιο του Ολοκληρωμένου Προγράμματος και του παραρτήματος, το πρόγραμμα Jean Monnet απευθύνεται στους εξής:

(a) σπουδαστές και ερευνητές στον τομέα της Ευρωπαϊκής ολοκλήρωσης σε όλες τις μορφές της τριτοβάθμιας εκπαίδευσης (επίπεδα 5 και 6 της ISCED) στο εσωτερικό και στο εξωτερικό της Κοινότητας.

(b) ιδρύματα τριτοβάθμιας εκπαίδευσης στο εσωτερικό και στο εξωτερικό της Κοινότητας.

(c) διδακτικό και διοικητικό π